*NACRT PRIJEDLOGA*

*14. ožujka 2024.*

*s dodanim obveznim smjernicama IFRC*

*s dodanim izmjenama iz Odluke o izmjenama i dopunama Statuta HCK od 29.3.2023. (Novalja) i promjena NN*

**HRVATSKI CRVENI KRIŽ**

Na temelju članka 5. stavka 2. Zakona o Hrvatskom Crvenom križu (»Narodne novine«, broj 71/2010 i 136/2020) i članka 13. Zakona o udrugama (»Narodne novine«, broj 74/2014, 70/2017, 98/2019 i 151/2022), Skupština Hrvatskog Crvenog križa 23. saziva na \_\_. sjednici 23. saziva održanoj \_\_\_\_\_\_\_\_\_\_\_\_\_ \_\_\_\_\_\_\_\_\_. donosi

**STATUT**

**HRVATSKOGA CRVENOG KRIŽA**

Crveni križ djeluje na teritoriju današnje Republike Hrvatske od 1878. godine. Vlada Republike Hrvatske 26. listopada 1991. godine priznala je Hrvatski Crveni križ kao nacionalno društvo Crvenog križa Republike Hrvatske.

Sabor Republike Hrvatske Zakonom o Hrvatskom Crvenom križu 9. studenoga 1991. godine »utvrđuje da je Hrvatski Crveni križ nacionalna, humanitarna, dobrovoljna društvena organizacija od opće koristi koja djeluje na osnovi misije i principa Međunarodnog pokreta Crvenog križa i Crvenog polumjeseca i uživa posebnu zaštitu i skrb Republike Hrvatske«.

Nacionalno društvo Hrvatski Crveni križ svoje djelovanje temelji na odredbama Ženevskih konvencija (Konvencija za poboljšanje položaja ranjenika i bolesnika u oružanim snagama u ratu, Konvencija za poboljšanje položaja ranjenika, bolesnika i brodolomaca oružanih snaga na moru, Konvencija o postupanju s ratnim zarobljenicima, Konvencija o zaštiti građanskih osoba u vrijeme rata) od 12. kolovoza 1949. godine i njihovim Dopunskim protokolima (Dopunski protokol o zaštiti žrtava međunarodnih oružanih sukoba i Dopunski protokol o zaštiti žrtava nemeđunarodnih oružanih sukoba od 8. lipnja 1977. godine te Dopunski protokol o dodatnom znaku raspoznavanja od 8. prosinca 2005. godine) kojih je Republika Hrvatska stranka.

Nacionalno društvo Hrvatski Crveni križ vođeno je u svom djelovanju načelom solidarnosti, načelima međunarodnog humanitarnog prava i temeljnim načelima Međunarodnog pokreta Crvenog križa i Crvenog polumjeseca:

HUMANOST

Međunarodni pokret Crvenoga križa i Crvenoga polumjeseca, nastao je iz želje za pomaganjem svim ranjenicima na bojnom polju bez diskriminacije. Pokret nastoji, na međunarodnoj i nacionalnoj razini, u svakoj situaciji spriječiti i ublažiti ljudsku patnju. Njegova je svrha zaštititi život i zdravlje te osigurati poštovanje svakog ljudskog bića. Pokret promiče međusobno razumijevanje, prijateljstvo, suradnju i trajan mir među svim narodima.

NEPRISTRANOST

Pokret ne diskriminira na temelju nacionalnosti, rase, vjere, socijalnog podrijetla ili političkog uvjerenja. Nastoji ublažiti patnju pojedinaca vodeći se isključivo njihovim potrebama te dajući prednost onima koji najviše trebaju pomoć.

NEUTRALNOST

Kako bi očuvao povjerenje svih, Pokret ne zauzima strane u neprijateljstvima niti se u bilo kojem trenutku uključuje u rasprave političke, rasne, vjerske ili ideološke prirode.

NEOVISNOST

Pokret je neovisan. Nacionalna društva, iako pomažu svojim vladama u području humanitarnog djelovanja i podliježu zakonima svojih zemalja, moraju uvijek zadržati svoju autonomiju kako bi u svakom trenutku mogla djelovati u skladu s načelima Pokreta.

DOBROVOLJNOST

Pokret pruža pomoć dobrovoljno i ni na koji način ga ne pokreće želja za dobitkom.

JEDINSTVENOST

U svakoj državi može postojati samo jedno društvo Crvenog križa ili Crvenog polumjeseca. Ono mora biti dostupno svima i humanitarno djelovati na cjelokupnom teritoriju.

UNIVERZALNOST

Međunarodni pokret Crvenoga križa i Crvenoga polumjeseca svjetski je pokret, u kojemu sva društva imaju jednaki položaj, međusobno si pomažu i dijele jednake odgovornosti i dužnosti.

**IZ SMJERNICA IFRC:**

**Obavezno**

Statut mora sadržavati cjelokupni tekst temeljnih načela.

Svi aspekti statuta moraju jasno demonstrirati obvezu djelovanja u skladu i prema temeljnim načelima u svakom trenutku.

Temeljna načela iz perspektive statuta

● U ciljevima nacionalnog društva trebalo bi biti opisano koje će aktivnosti ono poduzeti kako bi provelo u praksi načelo humanosti.

● U statutu bi trebalo ponoviti da će nacionalno društvo svoje usluge pružati nepristrano i posljedično tome bez diskriminacije.

● Kako bi sačuvalo svoju neutralnost, nacionalno društvo mora osigurati da se njegovi ciljevi, komponente (sastavni dijelovi), odnosi, kao i osnovne zadaće neće percipirati kao zauzimanje strana, primjerice u situaciji oružanog sukoba ili političkih previranja.

● Odnosi nacionalnog društva s tijelima javne vlasti moraju biti izgrađeni na način koji će mu omogućiti očuvanje neovisnosti.

● Organizacijski model nacionalnog društva mora omogućavati volontiranje.

● Nacionalno društvo mora biti otvoreno svima. Njegova struktura mora mu omogućavati jedinstveno djelovanje na cijelom teritoriju zemlje.

● Ciljevi i osnovne zadaće nacionalnog društva moraju biti odraz univerzalnosti Pokreta, uključujući i obvezu pomaganja drugim sastavnicama Pokreta.

*1. Opće odredbe*

Članak 1.

1. Hrvatski Crveni križ je nacionalno društvo Crvenog križa koje djeluje na teritoriju Republike Hrvatske, nepristrano i bez diskriminacije, radi promicanja i ostvarivanja humanitarnih ciljeva i programa od opće koristi i uživa posebnu zaštitu i skrb Republike Hrvatske.

2. Nacionalno društvo Hrvatski Crveni križ je jedino društvo Crvenog križa koje provodi aktivnosti na području cijele Republike Hrvatske.

3. Nacionalno društvo nosi naziv: Hrvatski Crveni križ.

4. Skraćeni naziv je: HCK.

5. Sjedište Hrvatskoga Crvenog križa je u Zagrebu, Ulica Crvenog križa broj 14.

6. Hrvatski Crveni križ je udruga i pravna osoba s javnim ovlastima.

**IZ SMJERNICA IFRC:**

**Obavezno**

U statutu mora biti naveden pravni status nacionalnog društva prema nacionalnim zakonima, način na koji je priznato od tijela javnih vlasti te pomoćna uloga.

Članak 2.

Izrazi koji se koriste u ovom Statutu, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednaki način muški i ženski rod.

Članak 3.

1. Znak Hrvatskog Crvenog križa je crveni križ na bijelom polju, koji se koristi u skladu sa Ženevskim konvencijama i njihovim Dopunskim protokolima, Pravilima o upotrebi znaka Crvenog križa ili Crvenog polumjeseca u nacionalnim društvima, Zakonom o Hrvatskom Crvenom križu i drugim propisima te rezolucijama tijela Međunarodnog pokreta Crvenog križa i Crvenog polumjeseca (dalje u tekstu: Međunarodni pokret) o korištenju znaka i naziva crvenog križa, crvenog polumjeseca i crvenog kristala.

2. Znak i zastava Hrvatskog Crvenog križa uređeni su posebnim propisima.

3. Pečat Hrvatskog Crvenog križa je okruglog oblika sa znakom crvenog križa u sredini, otisnut crvenom bojom, a uz rubni dio pečata je natpis: Hrvatski Crveni križ – Zagreb – Ul. Crvenog križa 14.

4. Za potrebe Službe traženja koristi se pečat Nacionalnog ureda Službe traženja koji je okruglog oblika sa znakom crvenog križa u sredini, otisnut crvenom bojom, a uz rubni dio pečata je natpis: Hrvatski Crveni križ, Nacionalni ured Službe traženja – Zagreb – Ul. Crvenog križa 14.

**IZ SMJERNICA IFRC:**

**Obavezno**

* Statut obvezuje nacionalno društvo na usvajanje internih propisa o korištenju znaka i loga nacionalnog društva od strane radnika, članova i volontera.
* Propisi o korištenju znaka moraju biti u skladu sa Ženevskim konvencijama iz 1949. i njihovim Dopunskim protokolima, primjenjivim pravilima i propisima Pokreta o korištenju znaka (vidi pod Ključni dokumenti i izvori), te primjenjivom nacionalnom legislativom kojom se definira korištenje i zaštita znaka (kao što je nacionalni zakon o implementaciji Ženevskih konvencija i akt o priznavanju nacionalnog društva).

Članak 4.

1. Hrvatski Crveni križ je nepristrana, neutralna i neovisna neprofitna pravna osoba čija je humanitarna misija zaštita života i dostojanstva te pružanje pomoći žrtvama oružanih sukoba i drugih situacija nasilja, kao i žrtvama velikih prirodnih, ekoloških, tehnoloških i drugih nesreća, s posljedicama masovnih stradanja i epidemijama.

2. Hrvatski Crveni križ nastoji spriječiti patnju promicanjem i jačanjem međunarodnog humanitarnog prava i univerzalnih humanitarnih načela te u svakoj situaciji poticati, omogućiti i promicati sve oblike humanitarnih aktivnosti.

Članak 5.

1. Osnovni ciljevi Hrvatskog Crvenog križa su:

* ublažavanje ljudskih patnji, a osobito onih izazvanih oružanim sukobima, velikim prirodnim, ekološkim, tehnološkim i drugim nesrećama, s posljedicama masovnih stradanja i epidemijama,
* doprinos unapređenju i zaštiti zdravlja, prevenciji bolesti i podizanju zdravstvene i ekološke kulture građana,
* poticanje i unapređenje solidarnosti, promicanje volonterstva i međusobnog pomaganja te socijalne sigurnosti građana.

2. Ostvarenju ciljeva iz stavka 1. ovoga članka Hrvatski Crveni križ pristupa poštujući prava i slobode svake osobe, neovisno o rasi, boji kože, dobi, spolu, invaliditetu, jeziku, državljanstvu, vjeri, političkom ili drugom uvjerenju, nacionalnom, etničkom ili socijalnom podrijetlu, imovini, rođenju, naobrazbi, društvenom položaju ili bilo kojem drugom razlikovnom kriteriju.

3. U svom djelovanju Hrvatski Crveni križ obvezan je pomagati svim sastavnicama Međunarodnog pokreta.

Članak 6.

Statutom Hrvatskog Crvenog križa utvrđuju se ustrojstveni oblici te unutarnje ustrojstvo, članstvo, djelokrug i način rada tijela i službi, imovina, zastupanje općinskih, gradskih i županijskih društava i druga pitanja značajna za rad i djelovanje.

Članak 7.

1. Hrvatski Crveni križ i njegovi ustrojstveni oblici imaju pomoćnu ulogu Vladi Republike Hrvatske odnosno jedinicama lokalne i područne (regionalne) samouprave na području humanitarnog djelovanja.

2. Hrvatski Crveni križ i njegovi ustrojstveni oblici obavljaju javne ovlasti i djelatnosti sukladno Zakonu o Hrvatskom Crvenom križu, ostalim nacionalnim zakonima i sporazumima te Statutu Međunarodnog pokreta.

3. Hrvatski Crveni križ i njegovi ustrojstveni oblici ostvaruju zakonom utvrđene djelatnosti sukladno strategijama i rezolucijama Međunarodne federacije društava Crvenog križa i Crvenog polumjeseca, Međunarodnog odbora Crvenog križa te tijela Međunarodnog pokreta (Međunarodna konferencija Crvenog križa i Crvenog polumjeseca, Vijeće izaslanika Međunarodnog pokreta i Stalna komisija Crvenog križa i Crvenog polumjeseca).

4. Programske djelatnosti Hrvatski Crveni križ i njegovi ustrojstveni oblici provode za opće dobro, a dobit koja se ostvari koristi se isključivo za obavljanje i unapređenje djelatnosti Hrvatskog Crvenog križa i njegovih ustrojstvenih oblika u skladu s ovim Statutom.

5. Hrvatski Crveni križ i njegovi ustrojstveni oblici obavljaju javne ovlasti i djelatnosti utvrđene Zakonom o Hrvatskom Crvenom križu sukladno potrebama lokalne zajednice i osiguranim sredstvima te obavljaju i druge programe koji su posebno ugovoreni i za koje su osigurana dodatna sredstva, a koji nisu u suprotnosti s temeljnim načelima Međunarodnog pokreta.

Članak 8.

1. Hrvatski Crveni križ i njegovi ustrojstveni oblici, u okviru zakonski utvrđenih javnih ovlasti i djelatnosti provode aktivnosti koje se odnose na: provedbu edukativno preventivnih programa i obrazovanje u nastavnom, izvannastavnom i neformalnom okruženju, sudjelovanje u akcijama pomoći u izvanrednim situacijama uzrokovanim klimatskim promjenama i ljudskim intervencijama u okoliš u svrhu očuvanja ljudskih života, organiziranje i provedbu programa za očuvanje i zaštitu okoliša, kao i sve ostale aktivnosti u svrhu ostvarivanja ciljeva Hrvatskog Crvenog križa.

2. Uz provedbu programa i djelatnosti Hrvatski Crveni križ posebno brine o zaštiti i poštivanju pravila koja se odnose na korištenje znaka i naziva crvenog križa, crvenog polumjeseca i crvenog kristala, brine o statusu Hrvatskog Crvenog križa u cjelini, međunarodnoj suradnji s nacionalnim i međunarodnim subjektima, zakonskoj regulativi, ostvaruje suradnju s nadležnim subjektima na državnoj razini i vodi razvojnu politiku Hrvatskog Crvenog križa u skladu s preporukama Međunarodnog pokreta i potrebama građana u Republici Hrvatskoj, te odlučuje, nastupa i djeluje kao cjelina.

Članak 9.

1. Hrvatski Crveni križ, priznat od Međunarodnog odbora Crvenog križa 25. kolovoza 1993. godine i član Međunarodne federacije društava Crvenog križa i Crvenog polumjeseca od 25. listopada 1993. godine, dio je Međunarodnog pokreta.

2. Hrvatski Crveni križ ispunjava uvjete za priznavanje iz članka 4. Statuta Međunarodnog pokreta, a suradnju s drugim sastavnicama Međunarodnog pokreta (nacionalna društva Crvenog križa i Crvenog polumjeseca, Međunarodni odbor Crvenog križa i Međunarodna federacija) ostvaruje sukladno članku 3. Statuta Međunarodnog pokreta te rezolucijama Međunarodne konferencije Crvenog križa i Crvenog polumjeseca i Vijeća izaslanika Međunarodnog pokreta.

3. Hrvatski Crveni križ ispunjava i obveze utvrđene Statutom Međunarodne federacije.

4. Hrvatski Crveni križ ostvaruje neposrednu suradnju i ima pravo, ali i obvezu zastupati članstvo i njegove interese pri Međunarodnom odboru Crvenog križa i Međunarodnoj federaciji, nacionalnim društvima i ostalim humanitarnim međunarodnim i nacionalnim organizacijama i njihovim agencijama i ustanovama.

5. Hrvatski Crveni križ može biti član i drugih međunarodnih udruga.

6. Hrvatski Crveni križ surađuje s diplomatskim i konzularnim predstavništvima u skladu s odredbama međunarodnih ugovora.

**IZ SMJERNICA IFRC:**

**Obavezno**

Statut definira misiju i ciljeve nacionalnog društva s obzirom na mandat i uloge nacionalnog društva koji su definirani u:

* Ženevskim konvencijama iz 1949. i njihovim Dopunskim protokolima
* Statutu Međunarodnog pokreta Crvenog križa i Crvenog polumjeseca (posebice članku 3 i 4 Statuta)
* Rezolucijama usvojenima na statutarnim sastancima Pokreta i strateškim okvirom Međunarodne federacije
* Primjenjivim nacionalnim zakonima i sporazumima

**Obavezno**

* U statutu nacionalno društvo mora biti definirano kao sastavnica Pokreta i članica Međunarodne federacije.

**Dodatna pojašnjenja**

Ključni dokumenti Pokreta i Međunarodne federacije važni za nacionalna društva su:

* Temeljna načela i Statut Pokreta
* Rezolucije usvojene na Vijeću izaslanika Pokreta i na Međunarodnoj konferenciji Crvenog križa i Crvenog polumjeseca
* Statut Međunarodne federacije
* Odluke Glavne skupštine i Glavnog odbora Međunarodne federacije

Nacionalno društvo može odlučiti svoje dužnosti ispisati s više ili manje detalja, ali u mnogim kontekstima samo spominjanje već implicira obvezu poštivanja svih članskih obveza i dužnosti.

Članak 10.

1. Hrvatski Crveni križ i njegovi ustrojstveni oblici, u javnom životu Republike Hrvatske, djeluju na osnovu načela solidarnosti i temeljnih načela Međunarodnog pokreta i neovisni su u svom djelovanju.

2. Nacionalno društvo Hrvatski Crveni križ surađuje s Vladom Republike Hrvatske i državnim tijelima na poslovima zdravstvene zaštite, socijalne skrbi, odgoja i obrazovanja, obrane, zaštite i spašavanja i dr. u svojstvu povlaštenog partnera na temelju odredbi Statuta Međunarodnog pokreta te preuzetih međunarodnih ugovora, rezolucija i zaključaka Međunarodne konferencije Crvenog križa i Crvenog polumjeseca.

3. U kriznim situacijama upravljanje i koordinaciju aktivnosti svih ustrojstvenih oblika Hrvatskog Crvenog križa vezano za otklanjanje posljedica krizne situacije obavlja Krizni stožer Hrvatskog Crvenog križa.

4. Hrvatski Crveni križ i njegovi ustrojstveni oblici surađuju s udrugama i institucijama koje promiču i ostvaruju srodne humanitarne ciljeve i programe.

Članak 11.

1. Rad Hrvatskog Crvenog križa je javan.

2. Javnost djelovanja ostvaruje se:

* pravodobnim izvješćivanjem članstva o radu Hrvatskog Crvenog križa i značajnim događajima, putem pisanih izvješća, organizacijom posebnih skupova ili na drugi prikladan način,
* putem sredstava javnog priopćavanja,
* putem internetske stranice Hrvatskog Crvenog križa – priopćenjima za javnost,
* tiskovnim konferencijama.

3. Sjednice tijela Hrvatskog Crvenog križa otvorene su za javnost.

4. Javnost se samo iznimno može isključiti sa sjednica tijela Hrvatskog Crvenog križa, u slučajevima:

* kad se raspravlja o pitanjima koja predstavljaju poslovnu tajnu,
* kad se to odluči na sjednici tijela zbog osobito važnih razloga predviđenim zakonom.

*2. Članstvo Hrvatskog Crvenog križa*

Članak 12.

1. Članstvo u Hrvatskom Crvenom križu je dobrovoljno. Član može biti svaka osoba, neovisno o dobi, rasi, boji kože, invaliditetu, jeziku, državljanstvu, vjeri, spolu, spolnoj orijentaciji, rodu i rodnom izražavanju, političkom ili drugom uvjerenju, nacionalnom, etničkom ili socijalnom podrijetlu, imovinskom stanju, naobrazbi, društvenom položaju ili drugim osobinama.

2. Članovi Hrvatskog Crvenog križa i njegovih ustrojstvenih oblika mogu biti fizičke i pravne osobe.

3. Svi članovi Hrvatskog Crvenog križa dužni su poštivati Zakon o Hrvatskom Crvenom križu, Statut Hrvatskog Crvenog križa, Etički kodeks Hrvatskog Crvenog križa, temeljna načela Međunarodnog pokreta Crvenog križa i Crvenog polumjeseca, posebne propise kojima se regulira znak crvenog križa kao i ostale posebne propise.

4. Visina članarine, način plaćanja i druga pitanja vezana za članarine utvrđuju se odlukom Skupštine Hrvatskog Crvenog križa.

Članak 13.

1. Članovi Hrvatskog Crvenog križa i njegovih ustrojstvenih oblika su:

* + aktivni članovi,
	+ dobrovoljni davatelji krvi,
	+ mladi članovi,
	+ potporni (pomažući) i
	+ počasni članovi.

2. Članovi se učlanjuju putem društava Hrvatskog Crvenog križa ispunjavanjem pristupnice, a Hrvatski Crveni križ imenuje počasne članove.

Članak 14.

Aktivni članovi su punoljetne poslovno sposobne osobe koje su spremne sudjelovati u radu društava Hrvatskog Crvenog križa i plaćati članarinu.

Članak 15.

Dobrovoljni davatelji krvi su članovi bez obveze plaćanja članarine.

Članak 16.

1. Mladi članovi su učenici, studenti, odnosno mlade osobe do 30 godina starosti (u daljnjem tekstu: mladi članovi) koji su spremni sudjelovati u radu društava Hrvatskog Crvenog križa i plaćati članarinu.

2. Mlade osobe od 18 do 30 godina starosti mogu izabrati žele li biti aktivni ili mladi članovi Hrvatskog Crvenog križa.

Članak 17.

Potporni (pomažući) članovi su fizičke i pravne osobe koje pomažu Hrvatskom Crvenom križu ili njegovim društvima u humanitarnom djelovanju (kroz pokroviteljstvo ili drugi oblik pomoći).

Članak 18.

1. Počasni članovi Hrvatskog Crvenog križa su osobe koje su dobrotvornim radom i osobitim zaslugama dale značajan doprinos u promicanju i ostvarivanju humanitarnih ciljeva i programa Hrvatskog Crvenog križa koji se provode sa svrhom ublažavanja ljudskih patnji, promicanja poštivanja i razvoja međunarodnog humanitarnog prava, unapređenja i zaštite zdravlja, poticanja i unapređenja solidarnosti, promicanja volonterstva, međusobnog pomaganja, socijalne sigurnosti građana, zaštite i spašavanja, a koji su od opće koristi za Republiku Hrvatsku, te općenito razvoju Hrvatskog Crvenog križa.

2. Počasni član se obvezuje u svom radu i djelovanju promicati ciljeve i interese Hrvatskog Crvenog križa te čuvati ugled Hrvatskog Crvenog križa.

3. Počasnog člana imenuje Glavni odbor Hrvatskog Crvenog križa, na temelju pisanog prijedloga s detaljnim obrazloženjem.

4. Prijedlog za imenovanje i za oduzimanje počasnog članstva može dati odbor društva Hrvatskog Crvenog križa, predsjednik Hrvatskog Crvenog križa ili izvršni predsjednik Hrvatskog Crvenog križa.

5. Odluku o isključenju počasnog člana donosi Glavni odbor Hrvatskog Crvenog križa u pisanom obliku. Na odluku o isključenju počasni član ima pravo žalbe Skupštini Hrvatskog Crvenog križa, u roku 30 dana od dana dostave odluke o isključenju. Protiv odluke Skupštine Hrvatskog Crvenog križa ne može se izjaviti žalba.

Članak 19.

1. Hrvatski Crveni križ i njegovi ustrojstveni oblici dužni su voditi elektronički popis članova.

2. Hrvatski Crveni križ vodi središnji popis svih članova Hrvatskog Crvenog križa i njegovih ustrojstvenih oblika.

3. Središnji popis članova obvezno sadrži podatke o:

* + osobnom imenu (nazivu),
	+ osobnom identifikacijskom broju (OIB),
	+ datumu rođenja,
	+ datumu pristupanja Hrvatskom Crvenom križu ili njegovom ustrojstvenom obliku,
	+ kategoriji članstva,
	+ datumu prestanka članstva u Hrvatskom Crvenom križu ili njegovom ustrojstvenom obliku.

4. Za osobu mlađu od 14 godina pisanu izjavu o učlanjivanju u društvo Hrvatskog Crvenog križa daje zakonski zastupnik ili skrbnik, a za maloljetnu osobu s navršenih 14 godina zakonski zastupnik ili skrbnik daje pisanu suglasnost.

Članak 20.

1. Članovi Hrvatskog Crvenog križa imaju sljedeća prava i dužnosti:

* + birati i biti birani,
	+ sudjelovati u radu tijela društva Hrvatskog Crvenog križa i u tijelima Hrvatskog Crvenog križa u koja su izabrani,
	+ sudjelovati na sjednicama skupština i tijela nižih razina ukoliko su izabrani u skupštine i tijela na višoj razini organiziranosti, bez prava glasa,
	+ govora i predlaganja u okviru dnevnog reda na skupštini i drugim tijelima društva Hrvatskog Crvenog križa,
	+ neposredan utjecaj na program rada i razvoj društva Hrvatskog Crvenog križa,
	+ dužnost zaštite interesa Hrvatskog Crvenog križa,
	+ dužnost unapređenja i širenja temeljnih načela Međunarodnog pokreta,
	+ dužnost podmirivanja utvrđenog članskog doprinosa.

Članak 21.

1. Članstvo u Hrvatskom Crvenom križu prestaje:

* + istupom iz članstva po osobnoj volji,
	+ nepodmirivanjem članarine duže od dvije godine,
	+ smrću člana,
	+ isključenjem zbog ponašanja štetnog za ugled Hrvatskog Crvenog križa i ponašanja suprotnog odredbama ovog Statuta te kršenja temeljnih načela Međunarodnog pokreta i Etičkog kodeksa Hrvatskog Crvenog križa.

2. Istup iz članstva po osobnoj volji mora biti u pisanom obliku.

3. O isključenju člana odlučuje odbor društva Hrvatskog Crvenog križa u koje je učlanjen, odnosno Glavni odbor kad je član imenovan.

4. Na odluku o isključenju isključeni član ima pravo žalbe. Rok za podnošenje žalbe iznosi 30 dana od dana dostave odluke o isključenju.

5. O žalbi isključenog člana odlučuje skupština društva, odnosno Skupština Hrvatskog Crvenog križa kada je član imenovan.

6. Protiv odluke skupštine društva, odnosno Skupštine Hrvatskog Crvenog križa ne može se izjaviti žalba. O odluci skupštine društva, odnosno Skupštine Hrvatskog Crvenog križa član će biti obaviješten u pisanom obliku u roku 30 dana od dana donošenja odluke.

7. Prestankom članstva prestaju i sva prava vezana uz članstvo u Hrvatskom Crvenom križu.

Članak 22.

1. Spor između članova Hrvatskog Crvenog križa postoji kad član poduzima radnje kojima se vrijeđaju članska prava drugog člana.

2. Sukob interesa postoji ako su prava i interesi člana Hrvatskog Crvenog križa kojima član može slobodno raspolagati u sukobu s ciljevima Hrvatskog Crvenog križa ili na njih negativno utječu te ako članovi imenovani u jedno tijelo Hrvatskog Crvenog križa budu imenovani u drugo tijelo Hrvatskog Crvenog križa.

3. O rješavanju sporova odnosno sukoba interesa članova Hrvatskog Crvenog križa odlučuje Arbitražno vijeće sastavljeno od tri člana vijeća. Predsjednik Hrvatskog Crvenog križa određuje dva člana Arbitražnog vijeća s popisa počasnih članova Hrvatskog Crvenog križa, dok trećeg člana Arbitražnog vijeća koji je ujedno i predsjednik Arbitražnog vijeća određuju prethodno određena dva člana Arbitražnog vijeća.

4. Arbitražno vijeće na odgovarajući način primjenjuje odredbe zakona kojima se uređuje mirenje.

5. Protiv odluke Arbitražnog vijeća ne može se izjaviti žalba.

**IZ SMJERNICA IFRC:**

**Obavezno**

Statutom mora biti propisano da je članstvo u nacionalnom društvu otvoreno za sve bez ikakvog oblika diskriminacije koji bi se temeljio na rodu, etničkom porijeklu, nacionalnosti ili državljanstvu, dobi, invaliditetu, jeziku, političkom mišljenju, vjerskom uvjerenju, socijalnoj pozadini ili bilo kojem drugom sličnom razlogu.

**Obavezno**

Članstvo mora statutom biti definirano tako da razlikuje članove od radnika i volontera. To ne implicira da članovi ne mogu biti volonteri ili radnici, nego da su njihove uloge različite.

Ako nacionalno društvo ima različite kategorije članova (na primjer, obične članove, doživotne članove, počasne članove, korporativne članove) to mora pisati i u statutu.

U Statutu, ako je to primjenjivo, treba opisati proceduru za određivanje članarine (u mnogo slučajeva to određuje skupština) i prikupljanje članarine (na primjer, prikupljaju lokalna društva).

Prava i obveze članova, odnosno različitih kategorija članova isto tako moraju biti opisani u statutu.

Kao minimum, prava članova moraju uključivati:

* pravo na davanje prijedloga i pokretanje pitanja kod relevantnih tijela nacionalnog društva;
* pravo na primanje obavijesti i sudjelovanje na relevantnim sastancima.

Kao minimum, obveze članova moraju sadržavati:

* poštivanje temeljnih načela;
* poštivanje propisa nacionalnog društva u vezi korištenja znaka (vidi standard 1.3);
* plaćanje članarine, ako je to primjenjivo;
* pridržavanje pravila, politika i procedura nacionalnog društva koje su važne za članove.

U nacionalnim društvima u kojima članovi sudjeluju u izboru vodstva nacionalnog društva na različitim razinama organiziranosti, prava članova moraju sadržavati sljedeće:

* mogućnost kandidiranja, ako osoba zadovoljava uvjete;
* sudjelovanje i pravo glasa na sastancima lokalne skupštine i ako su izabrani u skupštinama na višim razinama organiziranosti (kako će to biti izvedeno ovisi o strukturi nacionalnog društva).

**Obavezno**

U statutu mora biti opisano kako se i gdje podnosi zahtjev za članstvo i kako članstvo prestaje.

U statutu mora biti navedena i obveza vođenja ažuriranog popisa članova (ili ekvivalenta tome) te treba biti definirano tko je za to odgovoran u okviru organizacije.

Uvjeti u kojima automatski prestaje članstvo moraju biti izrijekom navedeni (na primjer u slučaju smrti ili neplaćanja članarine).

U statutu moraju biti navedene okolnosti u kojima član može biti suspendiran ili izbačen iz članstva, kao i sama procedure povezana s time. Disciplinski postupci moraju biti proceduralno pravedni i jamčiti pravični postupak te ih treba pokrenuti kao odgovor na ozbiljne situacije (za više detalja vidi Poglavlje 6, „Usklađenost, integritet i rješavanje sporova“).

Statutom nacionalnog društva ili internim propisima moraju se definirati procedure za rješavanje pritužbi ili sporova u koje su uključeni članovi. U nekim je zemljama to uvjetovano zakonom. U Poglavlju 6 „Usklađenost, integritet i rješavanje sporova“ nalazi se više detalja o postupku rješavanja sporova.

*3. Volonteri i mladi Hrvatskog Crvenog križa*

Članak 23.

1. Volonteri Hrvatskog Crvenog križa su osobe koje dobrovoljno ulažu svoje vrijeme, trud, znanje i vještine u aktivnosti Hrvatskog Crvenog križa za opću dobrobit ili dobrobit druge osobe, bez postojanja uvjeta isplate novčane naknade ili potraživanja druge imovinske koristi za obavljeno volontiranje, a u skladu s načelom jednakih mogućnosti bez obzira na: dob, rasu, boju kože, jezik, vjeru, spol, spolnu orijentaciju, rod i rodno izražavanje, političko ili drugo uvjerenje, nacionalno, etničko ili socijalno podrijetlo, imovinsko stanje, naobrazbu, društveni položaj, bračno stanje, obiteljske obveze, članstvo ili ne članstvo u političkoj stranci, udruzi ili sindikatu, zdravstveno stanje, invaliditet i druga osobna obilježja te ostale osnove predviđene propisima kojima se uređuje materija suzbijanja diskriminacije ukoliko drukčije ne proizlazi iz prirode volonterske aktivnosti.

2. U Hrvatskom Crvenom križu i njegovim ustrojstvenim oblicima posebna pažnja se posvećuje volontiranju.

3. Način rada volontera u Hrvatskom Crvenom križu i druga pitanja vezano za volontiranje uređuju se posebnim pravilnikom koji donosi Glavni odbor.

Članak 24.

1. Na lokalnoj razini mladi se organiziraju u organizacijske jedinice pri društvima Hrvatskog Crvenog križa ili odgojno-obrazovnim ustanovama u suradnji s društvima Hrvatskog Crvenog križa.

2. Na nacionalnoj razini mladi Hrvatskog Crvenog križa se organiziraju u Skupštinu mladih Hrvatskog Crvenog križa i Odbor mladih Hrvatskog Crvenog križa.

3. Mladi Hrvatskog Crvenog križa svojim aktivnostima mogu sudjelovati u radu drugih ustrojstvenih oblika društava Hrvatskog Crvenog križa bez pravne osobnosti odnosno u društvima Hrvatskog Crvenog križa s pravnom osobnosti.

4. Mladi Hrvatskog Crvenog križa imaju sljedeća prava i dužnosti:

* + prema svojim mogućnostima sudjelovati u aktivnostima Hrvatskog Crvenog križa i humanitarnim akcijama i volonterskim programima i drugim ustrojstvenim oblicima okupljanja mladih, a posebno akcijama solidarnosti i pružanja konkretne pomoći starim, bolesnim i osobama s invaliditetom, akcijama usmjerenima na zaštitu, očuvanje i unapređenje okoliša i promicanje zdravog načina života;
	+ redovno se osposobljavati za pomaganje u ostvarenju zadaća i ciljeva Hrvatskog Crvenog križa u skladu s temeljnim načelima Međunarodnog pokreta i razvoju humanih osjećaja uzajamnosti i solidarnosti.

5. Učlanjivanje mladih Hrvatskog Crvenog križa te uključivanje i sudjelovanje u aktivnostima i humanitarnim akcijama Hrvatskog Crvenog križa uređuje se posebnim pravilnikom koji donosi Glavni odbor.

**IZ SMJERNICA IFRC**

**Obavezno**

U statutu mora pisati da je nacionalno društvo otvoreno svima koji žele volontirati bez ikakvog oblika diskriminacije temeljenog na rodu, etničkom porijeklu, nacionalnosti ili državljanstvu, dobi, invaliditetu, jeziku, političkom mišljenju, vjerskom uvjerenju, socijalnoj pozadini ili bilo kojem drugom sličnom razlogu.

**Obavezno**

Statut mora definirati tko su volonteri na način koji ih razlikuje od drugih vrsta pojedinačnog angažiranja u nacionalnom društvu. To ne implicira da volonteri ne mogu biti i članovi, ili da radnici ne mogu volontirati za nacionalno društvo, nego da se te uloge razlikuju.

Prava i obveze volontera moraju biti jasno opisani.

Prava volontera moraju uključivati:

* dobivanje dovoljne podrške, na primjer u obliku osnovne edukacije i dostatne edukacije potrebne za obavljanje volonterskih aktivnosti;
* sudjelovanje u oblikovanju i poboljšanju aktivnosti u koje su uključeni;
* zaštitu za vrijeme volontiranja za nacionalno društvo (uključujući sigurnost i zaštitu, zaštitu od zlostavljanja, maltretiranja i seksualnog uznemiravanja i psihosocijalnu podršku);
* refundaciju razumnih troškova koji su nastali za vrijeme volontiranja.

Kao minimum, odgovornosti volontera moraju uključivati:

* poštivanje temeljnih načela;
* poštivanje propisa nacionalnog društva koji se odnose na korištenje znaka (vidi standard 1.3);
* pridržavanje propisa namijenjenih volonterima, uključujući i kodeks ponašanja.

Nacionalno društvo mora osigurati da se procedure koje se odnose na rješavanje sporova i disciplinski postupci odnose i na volontere (opisano u Poglavlju 6).

*4. Unutarnji nadzor nad radom*

Članak 25.

1. Članovi Hrvatskog Crvenog križa sami nadziru rad.

2. Ukoliko član smatra da je društvo ili Hrvatski Crveni križ povrijedilo statut ili drugi opći akt društva ili Hrvatskog Crvenog križa, ovlašten je na to upozoriti odbor društva, odnosno Glavni odbor te zahtijevati da se nepravilnosti otklone u zakonski propisanom roku. U suprotnom član može poduzeti mjere sukladno Zakonu o udrugama.

*5. Unutarnji ustroj Hrvatskog Crvenog križa*

Članak 26.

1. Ustrojstveni oblici Hrvatskog Crvenog križa su općinska, gradska i županijska društva koja se osnivaju za područje jedne ili više jedinica lokalne i područne (regionalne) samouprave.

2. Općinska, gradska i županijska društva Hrvatskog Crvenog križa pravne su osobe i na temelju javnih ovlasti obavljaju djelatnosti sukladno potrebama lokalne zajednice na području za koje su osnovani i sukladno osiguranim sredstvima.

3. Općinska i gradska društva Hrvatskog Crvenog križa udružuju se u županijska društva Hrvatskog Crvenog križa prema pripadajućoj županiji.

4. Općinska društva Hrvatskog Crvenog križa sa svojstvom pravne osobe (9) su: Darda, Donji Lapac, Dvor, Gračac, Gvozd, Lastovo, Plitvička Jezera (sjedište u Korenici), Topusko, Vojnić. Udruga nosi naziv: Hrvatski Crveni križ Općinsko društvo Crvenog križa \_\_\_\_\_\_\_\_\_. Skraćeni naziv je: HCK ODCK \_\_\_\_\_\_\_\_.

5. Gradska društva Hrvatskog Crvenog križa sa svojstvom pravne osobe (103) su: Beli Manastir, Benkovac, Biograd na Moru, Bjelovar, Buje, Buzet, Crikvenica, Čabar, Čakovec, Čazma, Daruvar, Delnice, Donja Stubica, Donji Miholjac, Drniš, Dubrovnik, Duga Resa, Dugo Selo, Đakovo, Đurđevac, Garešnica, Glina, Gospić, Grubišno Polje, Hrvatska Kostajnica, Hvar, Ilok, Imotski, Ivanec, Ivanić Grad, Jastrebarsko, Karlovac, Kaštela (sjedište u Kaštel Sućurcu), Klanjec, Knin, Koprivnica, Korčula, Krapina, Križevci, Krk, Kutina, Labin, Ludbreg, Makarska, Mali Lošinj, Metković, Našice, Nova Gradiška, Novalja, Novi Marof, Novi Vinodolski, Novska, Obrovac, Ogulin, Omiš, Opatija, Orahovica, Osijek, Otočac, Ozalj, Pag, Pakrac, Pazin, Petrinja, Ploče, Poreč, Požega, Pregrada, Pula, Rab, Rijeka, Rovinj, Samobor, Senj, Sinj, Sisak, Slatina, Slavonski Brod, Slunj, Solin, Split, Supetar, Sveti Ivan Zelina, Šibenik, Trogir, Valpovo, Varaždin, Velika Gorica, Vinkovci, Virovitica, Vis, Vodice, Vrbovec, Vrbovsko, Vrlika, Vrgorac, Vukovar, Zabok, Zadar, Zagreb, Zaprešić, Zlatar (sjedište u Zlatar Bistrici), Županja. Udruga nosi naziv: Hrvatski Crveni križ Gradsko društvo Crvenog križa \_\_\_\_\_\_\_\_\_\_\_\_. Skraćeni naziv je: HCK GDCK \_\_\_\_\_\_\_\_\_.

6. Županijska društva Hrvatskog Crvenog križa sa svojstvom pravne osobe (20) su društva Crvenog križa: Bjelovarsko-bilogorske županije, Brodsko-posavske županije, Dubrovačko-neretvanske županije, Istarske županije, Karlovačke županije, Koprivničko-križevačke županije, Krapinsko-zagorske županije, Ličko-senjske županije, Međimurske županije, Osječko-baranjske županije, Požeško-slavonske županije, Primorsko-goranske županije, Sisačko-moslavačke županije, Splitsko-dalmatinske županije, Šibensko-kninske županije, Varaždinske županije, Virovitičko-podravske županije, Vukovarsko-srijemske županije, Zadarske županije, Zagrebačke županije. Zajednica udruga nosi naziv: Hrvatski Crveni križ Društvo Crvenog križa\_\_\_\_\_\_\_\_. Skraćeni naziv je: HCK DCK \_\_\_\_\_\_\_\_\_\_\_\_\_ županije.

7. Gradsko društvo Crvenog križa Zagreb ima i položaj županijskog društva.

Članak 27.

1. Područje djelovanja ustrojstvenih oblika Hrvatskog Crvenog križa (općinskih, gradskih i županijskih društava) je određeno statutima svakog pojedinog ustrojstvenog oblika s pravnom osobnošću.

2. Društva djeluju na području koje je utvrđeno statutom. Iznimno, društvo može djelovati izvan navedenog područja, ukoliko je riječ o organiziranoj aktivnosti Hrvatskog Crvenog križa, zajedničkom programu dvaju ili više društava ili na poziv drugog društva, o čemu će izvijestiti Središnji ured Hrvatskog Crvenog križa.

3. Društva su dužna izvijestiti Središnji ured Hrvatskog Crvenog križa o suradnji s drugim društvima Crvenog križa i Crvenog polumjeseca.

Članak 28.

1. Društva Hrvatskog Crvenog križa sa svojstvom pravne osobe mogu imati ustrojstvene oblike bez pravne osobnosti (gradska, općinska, mjesna, osnovna i područna društva Crvenog križa, aktive, aktive dobrovoljnih davatelja krvi, klubove, klubove dobrovoljnih davatelja krvi, skupine, sekcije, terenske jedinice i dr.) koji djeluju tamo gdje žive, rade ili se školuju njihovi članovi.

2. Ustrojstveni oblici društava Hrvatskog Crvenog križa bez pravne osobnosti ne moraju imati Statutom utvrđena tijela, osim predsjednika, kao osobu ovlaštenu za predstavljanje.

Članak 29.

1. Inicijativu za pokretanje postupka za osnivanje općinskog ili gradskog društva Hrvatskog Crvenog križa za područje jedne ili više jedinica lokalne samouprave, ukoliko za to postoje opravdani razlozi, mogu pokrenuti:

* predstavnici jedinice lokalne odnosno područne (regionalne) samouprave,
* skupština društva Hrvatskog Crvenog križa koje djeluje na području jedinice lokalne samouprave za koje se predlaže osnivanje samostalnog društva,
* skupština društva Hrvatskog Crvenog križa koje djeluje na području jedinice područne (regionalne) samouprave za koju se predlaže osnivanje samostalnog društva,
* članovi društva Hrvatskog Crvenog križa jednog ili više ustrojstvenih oblika Hrvatskog Crvenog križa s pravnom osobnošću, a koji djeluju na području jedne jedinice lokalne odnosno područne (regionalne) samouprave,
* Središnji ured Hrvatskog Crvenog križa,
* najmanje tri punoljetne poslovno sposobne osobe.

2. Postupak se pokreće na prijedlog Glavnog odbora, uz prethodno pribavljeno mišljenje svih društava Hrvatskog Crvenog križa na području jedinice područne (regionalne) samouprave za koju se traži osnivanje novog društva. Uz prijedlog se dostavlja vjerodostojna dokumentacija iz koje se sa sigurnošću može zaključiti da su ispunjeni uvjeti za osnivanje društva s pravnom osobnošću utvrđeni ovim Statutom.

Članak 30.

Za osnivanje društva Hrvatskog Crvenog križa s pravnom osobnošću moraju biti ispunjeni najmanje sljedeći uvjeti:

* osiguran uredski prostor s osnovnom opremom za rad i skladišni prostor,
* osigurana financijska sredstva za režijske troškove i troškove najmanje jedne zaposlene osobe,
* izrađen program rada, djelovanja i aktivnosti kojima se na godišnjoj razini, uz financijska sredstva propisana Zakonom o Hrvatskom Crvenom križu, osiguravaju sredstva za rad društva,
* definirano područje djelovanja koje čini logičnu cjelinu i na kojem živi najmanje 10 000 stanovnika prema zadnjem važećem popisu stanovnika.

Članak 31.

1. Inicijativu za pokretanje postupka za ukidanje općinskog, gradskog ili županijskog društva Hrvatskog Crvenog križa, ukoliko za to postoje opravdani razlozi, može pokrenuti skupština društva Hrvatskog Crvenog križa koje djeluje na području jedinice područne (regionalne) samouprave za koju se predlaže ukidanje samostalnog društva ili Središnji ured Hrvatskog Crvenog križa.

2. Postupak se pokreće na prijedlog Glavnog odbora, uz prethodno pribavljeno mišljenje svih društava Hrvatskog Crvenog križa na području jedinice područne (regionalne) samouprave na kojem se nalazi društvo čije ukidanje se traži. Uz prijedlog se dostavlja vjerodostojna dokumentacija iz koje se sa sigurnošću može zaključiti da su ispunjeni uvjeti za ukidanje društva s pravnom osobnošću utvrđeni ovim Statutom.

3. Društva Hrvatskog Crvenog križa s pravnom osobnošću mogu se ukinuti kada više ne ispunjavaju minimalne uvjete za osnivanje sukladno članku 30. ovog Statuta.

4. U slučaju nepridržavanja odluka Glavnog odbora i Skupštine Hrvatskog Crvenog križa, društvo Hrvatskog Crvenog križa može biti isključeno iz zajednice udruga odnosno može mu se oduzeti pravo korištenja znaka i naziva Hrvatskog Crvenog križa.

Članak 32.

1. Odluku o osnivanju odnosno ukidanju društva Hrvatskog Crvenog križa donosi Skupština Hrvatskog Crvenog križa dvotrećinskom većinom glasova svih zastupnika.

2. Protiv odluke o osnivanju odnosno ukidanju društva Hrvatskog Crvenog križa ne može se izjaviti žalba.

Članak 33.

1. Odnosi ustrojstvenih oblika i Hrvatskog Crvenog križa temelje se na međusobnoj suradnji i vertikalnoj odgovornosti.

2. Središnji ured Hrvatskog Crvenog križa obavlja savjetodavnu funkciju i unutarnji nadzor nad radom ustrojstvenih oblika.

3. Središnji ured Hrvatskog Crvenog križa obavlja unutarnji nadzor nad radom ustrojstvenih oblika temeljem obrazloženog pisanog zahtjeva, zaprimljenog prigovora, primjedbe ili pritužbe, kao i u slučaju saznanja o nepravilnostima u radu ustrojstvenih oblika.

4. O rezultatu provedenog unutarnjeg nadzora Središnji ured Hrvatskog Crvenog križa dužan je izvijestiti Glavni odbor Hrvatskog Crvenog križa.

Članak 34.

1. Članovi izabrani u tijela društava Hrvatskog Crvenog križa djelovat će stalno u interesu Hrvatskog Crvenog križa. U slučaju da član tijela društva Hrvatskog Crvenog križa bude izabran na funkciju u tijelu javne vlasti ili političke stranke, osigurat će da njegov rad nije u sukobu interesa s djelovanjem Hrvatskog Crvenog križa.

2. Ukoliko nije moguće osigurati rad koji nije u sukobu interesa, član tijela iz stavka 1. ovog članka će podnijeti ostavku na funkcije koje obnaša u Hrvatskom Crvenom križu odnosno njegovim ustrojstvenim oblicima.

3. Osobe na rukovodećim pozicijama dužne su prijaviti sve potencijalne ili stvarne sukobe interesa ili pitanja koja bi se mogla smatrati sukobom interesa. U slučaju potencijalnog ili stvarnog sukoba interesa, osoba na koju se to odnosi mora se suzdržati od raspravljanja i glasovanja o pitanjima koja ga se tiču.

Članak 35.

1. Prema utvrđenom unutarnjem ustroju Hrvatskog Crvenog križa, programske djelatnosti i zadaće propisane Zakonom o Hrvatskom Crvenom križu, neposredno se ostvaruju kroz rad općinskih i gradskih društava Crvenog križa, a prema potrebama građana u jedinicama lokalne i područne (regionalne) samouprave i osiguranim sredstvima.

2. Županijska društva Hrvatskog Crvenog križa prioritetno, kao zajednice udruga općinskih i gradskih društava Hrvatskog Crvenog križa obavljaju:

* + unapređenje razvoja društava Hrvatskog Crvenog križa i koordinaciju njihovog rada na području županije; edukaciju radnika i volontera Hrvatskog Crvenog križa za sve djelatnosti;
	+ pripremu, edukaciju i opremanje za djelovanje u kriznim situacijama i drugim izvanrednim stanjima;
	+ rad s mladima Hrvatskog Crvenog križa u dijelu provođenja zdravstveno-odgojnih i preventivno-edukativnih programa, natjecanja mladih i ekipa prve pomoći i drugo;
	+ rješavanje pitanja od zajedničkog interesa kroz ciljane programe i zajedničke akcije u suradnji s mjerodavnim subjektima na razini županije i osiguranim sredstvima.

3. U županijskim društvima djeluju koordinacije ravnatelja koju čine svi ravnatelji društava Hrvatskog Crvenog križa s područja županije, a kojima rukovodi županijski ravnatelj.

**IZ SMJERNICA IFRC:**

**Obavezno**

Nacionalno društvo mora osigurati definiranje svih glavnih funkcija i odgovornosti vodstva te precizno definirati koje je tijelo ili pojedinac unutar nacionalnog društva odgovoran za svaku od njih ili na koji su način odgovornosti podijeljene.

Statutom se mora osigurati postojanje dostatne podjele ovlasti između različitih pozicija i tijela. To znači da nijedan pojedinac i/ili tijelo ne smije imati nekontroliranu moć ili ovlasti.

**Obavezno**

Statut mora definirati, za sva upravljačka tijela nacionalnog društva sljedeće:

* trajanje njihovog mandata i njihov sastav, način na koji se odabiru članovi;
* njihove ovlasti;
* njihov odnos s drugim upravljačkim tijelima (na primjer, kome odgovaraju);
* tko je odgovoran za sazivanje sastanaka i kakva je obavijest potrebna, koliko se često sastaju, odredbe za sazivanje izvanrednih sjednica;
* tko donosi odluke između sastanaka;
* proceduru za donošenje odluka, uključujući kvorum i većinu potrebnu za glasanje, što se događa ako nema kvoruma;
* pravila i postupke koji mogu uključivati i odredbu o korištenju tehnologije za sazivanje sastanaka.

Nadalje, statut mora definirati za sve pojedinačne upravljačke pozicije na svim razinama organiziranosti sljedeće:

* tko može biti izabran na te pozicije, način na koji se izabiru;
* minimalne kvalifikacije koje pojedinci moraju imati kako bi se kandidirali za te pozicije;
* koliko dugo mogu biti na poziciji (odredba o potrebi rotacije);
* njihove ovlasti i odgovornosti;
* način na koji ih se može ukloniti s njihove pozicije i na temelju čega;
* što se događa ako pojedinac odstupi s neke pozicije ili je uklonjen s nje prije isteka mandata.

**IZ SMJERNICA IFRC:**

**Obavezno**

Statutom mora biti specificirano trajanje mandata za sve upravljačke pozicije na svim razinama (na centralnoj i lokalnoj razini) kako bi se osigurala redovita rotacija.

Mora postojati ograničenje u broju uzastopnih mandata koje pojedinac može obnašati na istoj poziciji na centralnoj razini (na primjer, maksimalno dva uzastopna mandata u trajanju četiri ili pet godina na istoj poziciji, s mogućnošću obnašanja iste pozicije nakon proteka jednog mandata).

Statutom se mora osigurati da se izbori/odabir provode ne kasnije od kraja mandata.

**Obavezno**

Statuti moraju definirati ključne dužnosti osoba na rukovodećim pozicijama i njihove linije izvještavanja. Time se osigurava jasno definiranje odgovornosti za donošenje odluka u odnosu na druge vodeće pozicije i jasno definiranje linija odgovornosti.

Statuti moraju opisati procedure za imenovanje i završetak mandata na glavnim rukovodećim pozicijama. U mnogim nacionalnim društvima Glavni odbor imenuje i nadgleda rad glavnog tajnika, te donosi odluku o završetku mandata. Glavni odbor obično definira profil i standarde koji se od rukovodstva očekuju u izvedbi kako bi na taj način osigurao odgovornost i pratio izvedbu. U nekim nacionalnim društvima, Glavni odbor također odobrava imenovanje zamjenika glavnog tajnika, prema njegovim/njezinim preporukama.

Mora postojati odredba kojom se omogućava brzo razrješenje osoba na rukovodećim pozicijama ako je to potrebno. Nacionalna društva koja imaju izvršnog predsjednika, koji nije imenovan, nego je izabran, upućuju se na Standard 4.1.

Statuti moraju uključivati kriterije prihvatljivosti za vodeće pozicije, na primjer, zabranu uključivanja u aktivnosti za koje se može smatrati da kompromitiraju njihovu mogućnost izvršavanja rukovodećih uloga u skladu s temeljnim načelima, ili koje bi mogle izložiti riziku ugled i reputaciju nacionalnog društva.

*6. Tijela društava Hrvatskog Crvenog križa*

Članak 36.

1. Društva Hrvatskog Crvenog križa imaju ova tijela:

* skupštinu,
* predsjednika i potpredsjednike,
* odbor,
* ravnatelja,
* nadzorni odbor.

2. Djelokrug rada navedenih tijela utvrđuje se statutima društava Hrvatskog Crvenog križa sa svojstvom pravne osobe.

**IZ SMJERNICA IFRC-A:**

**Obavezno**

U statutu su opisana pravila i procedure za provedbu izbora i/ili imenovanja na upravljačke pozicije ili članova upravljačkih pozicija na svim razinama. Ona moraju biti poštena i transparentna i promicati različitost. Sljedeće mora biti obuhvaćeno:

*Tko izabire/imenuje*

* koje tijelo/a izabire/u ili imenuje/u članove različitih upravljačkih tijela
* na koji su način dionici unutar nacionalnog društva, kao što su članovi i/ili volonteri, uključeni u proces odabira uprave na različitim razinama nacionalnog društva
* tko može glasati i koji je postupak za to.

*Tko može biti izabran/imenovan*

* kriteriji za odabir izabranih i imenovanih pojedinaca trebaju jamčiti kompetentno vodstvo nacionalnog društva. Isto tako, moraju voditi računa o neovisnosti i reputaciji nacionalnog društva. Kriteriji za upravljačke pozicije moraju isključivati mogućnost kandidiranja zaposlenika za pozicije za koje se provode izbori. Ukoliko osoba koja obnaša neku funkciju za koju se provode izbori u nekom trenutku postane zaposlenik s ugovorom o radu, on/ona mora podnijeti ostavku na izabranu poziciju. Ali u nekim kontekstima, nacionalno zakonodavstvo čak i zahtijeva zastupljenost radnika u upravnom odboru. U takvim slučajevima treba opisati proceduru za izbor predstavnika radnika.
* način na koji se provjerava ispunjavaju li kandidati kriterije često je reguliran poslovnikom izbornog povjerenstva.
* razlozi za neprihvatljivost i razlozi i procedure za uklanjanje izabranih pojedinaca s pozicije (poveznica na poglavlje 6, „Usklađenost, integritet i rješavanje sukoba“).
* u slučaju imenovanja osoba na upravljačke pozicije od strane vlasti, statut mora osigurati da:
	+ članovi koje imenuju vlasti nikad ne tvore većinu, niti manjinu koja može spriječiti donošenje odluka, te da
	+ članovi koje imenuju vlasti, kao i svi drugi članovi odbora, potpišu i obvezni su se pridržavati kodeksa ponašanja ili bilo kojeg drugog sličnog okvira ponašanja.

*Kako se održavaju izbori*

* za one upravljačke pozicije za koje se provode izbori, oni moraju biti slobodni i pošteni i provedeni tajnim glasovanjem
* moraju se definirati glasačka pravila, kvorum i potrebne većine

*Odredba o upražnjenim upravljačkim pozicijama*

* mora postojati odredba o tome što se događa kad neka pozicija ostane upražnjena između izbora, najčešće je to odredba o načinu provedbe izbora za zamjenu
* mora postojati odredba u kojoj piše što u slučaju da predsjednička pozicija ostane upražnjena iz bilo kojeg razloga. U takvoj situaciji najčešće potpredsjednik obnaša dužnost predsjednika ili glavni odbor imenuje vršitelja dužnosti predsjednika do provedbe izbora.

*Kodeks ponašanja*

Članovi upravljačkih tijela moraju potpisati kodeks ponašanja kojim se definiraju osnovna očekivanja o načinu na koji trebaju obnašati svoju ulogu. Kodeksom ponašanja osoba se izrijekom obvezuje:

* djelovati, u svakome trenutku, u skladu s temeljnim načelima
* demonstrirati najviše standarde osobnog integriteta
* djelovati u dobroj vjeri i u najboljem interesu nacionalnog društva
* djelovati s razumnim oprezom i dužnom pažnjom
* ne zlorabiti informacije ili svoj položaj te poštovati povjerljivost osjetljivih informacija
* prijaviti i riješiti sukob interesa
* ne iskorištavati ovlasti ili autoritet, na primjer korištenjem imovine nacionalnog društva za osobne svrhe, ili narušavanjem autoriteta glavnog tajnika kod radnika
* ne kršiti politike nacionalnog društva
* suzdržavati se od svih oblika prijevare ili korupcije
* suzdržavati se od svih oblika uznemiravanja, uključujući i seksualno uznemiravanje
* promicati suradnju i partnerstvo među članovima uprave.

*Sukob interesa*

Statut mora od svih pojedinaca na upravljačkim pozicijama zahtijevati izjašnjavanje o svim mogućim ili stvarnim sukobima interesa, ili situacijama koje bi se mogle tumačiti kao sukob interesa. To je obično dio Kodeksa ponašanja. (vidi Poglavlje 6 „Usklađenost, integritet i rješavanje sporova“.)

Član koji prijavi potencijalni ili stvarni sukob interesa, mora se suzdržati od rasprave i glasanja o pitanjima koja se tiču njega/nje.

Ukoliko je sukob interesa ozbiljne ili trajne prirode, on/ona mora podnijeti ostavku sa svoje funkcije u nacionalnom društvu i u međuvremenu se suzdržati od glasanja.

**Obavezno**

Statuti moraju definirati ključne dužnosti osoba na rukovodećim pozicijama i njihove linije izvještavanja. Time se osigurava jasno definiranje odgovornosti za donošenje odluka u odnosu na druge vodeće pozicije i jasno definiranje linija odgovornosti.

Statuti moraju opisati procedure za imenovanje i završetak mandata na glavnim rukovodećim pozicijama. U mnogim nacionalnim društvima Glavni odbor imenuje i nadgleda rad glavnog tajnika, te donosi odluku o završetku mandata. Glavni odbor obično definira profil i standarde koji se od rukovodstva očekuju u izvedbi kako bi na taj način osigurao odgovornost i pratio izvedbu. U nekim nacionalnim društvima, Glavni odbor također odobrava imenovanje zamjenika glavnog tajnika, prema njegovim/njezinim preporukama.

Mora postojati odredba kojom se omogućava brzo razrješenje osoba na rukovodećim pozicijama ako je to potrebno. Nacionalna društva koja imaju izvršnog predsjednika, koji nije imenovan, nego je izabran, upućuju se na Standard 4.1.

Statuti moraju uključivati kriterije prihvatljivosti za vodeće pozicije, na primjer, zabranu uključivanja u aktivnosti za koje se može smatrati da kompromitiraju njihovu mogućnost izvršavanja rukovodećih uloga u skladu s temeljnim načelima, ili koje bi mogle izložiti riziku ugled i reputaciju nacionalnog društva.

Članak 37.

1. Skupština je najviše tijelo upravljanja i odlučivanja svakog društva Hrvatskog Crvenog križa, čiji se rad odvija na sjednicama i u kojem sudjeluju članovi putem izabranih predstavnika – zastupnika. Svaki zastupnik ima jedan glas.

2. Sastav i broj zastupnika skupštine utvrđuju se statutom društva.

3. Rokove za provođenje izbora za zastupnike u skupštini utvrđuje skupština prije početka izbora za novo mandatno razdoblje, a u skladu s rokovima koje utvrđuje Skupština Hrvatskog Crvenog križa.

4. Mandat zastupnika skupštine traje četiri godina s mogućnošću ponovnog izbora.

**IZ SMJERNICA IFRC:**

**Obavezno**

Statutom mora biti specificirano trajanje mandata za sve upravljačke pozicije na svim razinama (na centralnoj i lokalnoj razini) kako bi se osigurala redovita rotacija.

Mora postojati ograničenje u broju uzastopnih mandata koje pojedinac može obnašati na istoj poziciji na centralnoj razini (na primjer, maksimalno dva uzastopna mandata u trajanju četiri ili pet godina na istoj poziciji, s mogućnošću obnašanja iste pozicije nakon proteka jednog mandata).

Statutom se mora osigurati da se izbori/odabir provode ne kasnije od kraja mandata.

Članak 38.

1. Sjednice skupštine saziva predsjednik društva, a sazivaju se kao redovne i izvanredne.

2. Redovna sjednica se održava najmanje dva puta godišnje.

3. Izvanredna sjednica se saziva po potrebi. Izvanredno sazivanje sjednice skupštine može pokrenuti predsjednik, odbor društva, jedna trećina zastupnika u skupštini i Glavni odbor.

4. Izborna konstituirajuća sjednica se održava svake četiri godine, a saziva ju osoba ovlaštena za zastupanje upisana u registar udruga.

5. Izbornu konstituirajuću sjednicu u slučaju prijevremenog prestanka mandata članovima skupštine saziva ravnatelj.

6. Skupština može odlučivati kad je na sjednici prisutna natpolovična većina zastupnika skupštine, a pravovaljane odluke donosi većinom glasova prisutnih zastupnika.

7. U izvanrednim situacijama, u slučaju da nije prisutno dovoljno zastupnika, skupština će se sastati ponovno unutar 48 sati, i u tom slučaju odluke se donose ako je prisutna jedna trećina zastupnika i to većinom glasova onih koji su prisutni i glasuju.

8. Skupština donosi statut društva natpolovičnom većinom glasova svih zastupnika.

9. U slučajevima propisanim statutom za pojedine odluke utvrđuje se kvalificirana većina.

10. Način rada skupštine ustanovljuje se poslovnikom o radu.

Članak 39.

1. Sjednice tijela društava Hrvatskog Crvenog križa mogu se održavati uživo, u virtualnom obliku ili hibridno, posebice u slučaju nepredviđenih okolnosti, više sile ili javnozdravstvene situacije poput epidemije, pandemije, endemskih bolesti ili drugih sličnih situacija koje bi mogle spriječiti održavanje sjednica tijela društava Hrvatskog Crvenog križa uživo.

2. U slučaju održavanje sjednica u virtualnom obliku ili hibridno, rasprava i glasovanje održavat će se sukladno uputama za održavanje elektroničkih sjednica u Hrvatskom Crvenom križu, a mogu se održavati korištenjem specijaliziranih aplikacija za videokonferencije putem interneta, putem elektroničke pošte ili na drugi prikladan način koji omogućava evidentiranje, sudjelovanje i glasovanje putem interneta.

Članak 40.

Skupština u okviru svoga djelokruga rada:

* 1. donosi statut društva i njegove izmjene i dopune,
	2. donosi programsku orijentaciju i razvojne programe za mandatno razdoblje,
	3. usvaja plan rada i financijski plan za sljedeću kalendarsku godinu,
	4. usvaja izvješće o radu za prethodnu kalendarsku godinu i godišnje financijsko izvješće,
	5. razmatra i usvaja izvješća o radu i poslovanju za mandatno razdoblje,
	6. donosi odluku o rokovima za provođenje izbora za zastupnike,
	7. bira i razrješava predsjednika i potpredsjednike društva, članove odbora i nadzornog odbora,
	8. donosi odluke o statusnim pitanjima unutarnjeg ustroja,
	9. odlučuje o promjeni ciljeva i djelatnosti, gospodarskih djelatnosti, prestanku rada i raspodjeli preostale imovine društva,
	10. donosi odluke o fondovima društva i prati njihovu učinkovitost i namjensko korištenje sredstava fondova,
	11. donosi odluku o osnivanju službi za obavljanje stručno-administrativnih poslova,
	12. donosi poslovnik o radu skupštine i druge dokumente,
	13. odlučuje o drugim pitanjima za koja statutom društva nije utvrđena nadležnost drugih tijela društva.

Članak 41.

1. Predsjednik društva je predsjednik skupštine i predsjednik odbora društva, a svoju funkciju obavlja volonterski.

2. Predsjednik društva se bira iz redova zastupnika skupštine na konstituirajućoj sjednici na mandatno razdoblje od četiri godina, s mogućnošću ponovnog izbora, najviše tri puta uzastopno. Predsjednik društva se bira natpolovičnom većinom glasova prisutnih zastupnika skupštine.

3. Predsjednik pojedinačno predstavlja i može zastupati društvo, saziva i predsjedava sjednicama skupštine i odbora, potpisuje odluke i druge dokumente koje donose ova tijela te obavlja i druge poslove koje mu povjere skupština i odbor.

4. Društvo može imati dva potpredsjednika. U slučaju odsutnosti ili spriječenosti predsjednika na duže vrijeme, sa svim ovlastima zamjenjuju ga potpredsjednici redoslijedom kojeg odredi skupština društva. Za izvršenje određenih poslova predsjednik može ovlastiti jednog od potpredsjednika.

5. Odredbe o izboru i trajanju mandata predsjednika primjenjuju se i na funkciju potpredsjednika.

Članak 42.

1. Odbor je odgovoran za rad društva između sjednica skupštine, brine o provođenju opće politike društva i nadzire operativno rješavanje svih pitanja tijekom poslovne godine u skladu s odlukama, zaključcima i preporukama skupštine.

2. Članove odbora bira skupština na konstituirajućoj sjednici iz redova zastupnika skupštine na mandatno razdoblje od četiri godine, s mogućnošću ponovnog izbora, najviše tri puta uzastopno. Sastav i broj članova odbora utvrđuju se statutom društva.

3. Odbor saziva predsjednik društva, prema potrebi ili na zahtjev jedne trećine članova odbora. Odbor odlučuje ukoliko sjednici prisustvuje natpolovična većina članova, a odluke i zaključke donosi većinom glasova prisutnih članova odbora.

4. Za svoj rad odbor je odgovoran skupštini.

Članak 43.

1. Nadzorni odbor društva je tijelo koje nadzire financijsko-materijalno poslovanje društva i namjensko trošenje sredstava društva.

2. Nadzorni odbor bira skupština na konstituirajućoj sjednici na mandatno razdoblje od četiri godine s mogućnošću ponovnog izbora, najviše tri puta uzastopno. Sastav i broj članova nadzornog odbora utvrđuje se statutom društva.

3. Nadzorni odbor između svojih članova bira predsjednika.

4. O svom radu izvješćuje odbor i skupštinu.

Članak 44.

1. Skupština i odbor društva Hrvatskog Crvenog križa mogu za obavljanje određenih poslova i zadaća osnivati stalna i povremena radna, savjetodavna i stručna tijela.

2. Stalna tijela skupštine osnivaju se za područja:

* zdravstveno-socijalnih djelatnosti i pomoći (prva pomoć, dobrovoljno davanje krvi, dobrosusjedska pomoć, humanitarna pomoć, promocija zdravih načina življenja i prevencija ovisnosti i drugo);
* promicanja znanja o Ženevskim konvencijama, međunarodnom humanitarnom pravu i ljudskim pravima te Službi traženja;
* rada s mladima;
* pripreme i djelovanja u kriznim situacijama, drugim masovnim nesrećama i oružanim sukobima;
* razvoja društva u cjelini (organizacijski ustroj, članstvo, razvojni programi i drugo);
* međuopćinske, međugradske, međužupanijske, odnosno međunarodne suradnje kao i
* druga područja koja su u skladu s javnim ovlastima, djelatnostima, aktivnostima i misijom Hrvatskog Crvenog križa.

3. Odlukom skupštine odnosno odbora o osnivanju navedenih tijela određuju se njihov sastav, djelokrug, način rada i obveze.

Članak 45.

1. Ravnatelj društva Hrvatskog Crvenog križa predstavlja i zastupa društvo, naredbodavac je za ostvarenje financijskog plana, priprema plan rada i financijski plan, provodi odluke tijela društva, upravlja radom stručne službe odnosno radnicima i za svoj rad odgovara odboru i skupštini svog društva i Glavnom odboru.

2. Ravnatelj obnaša funkciju na mandatno razdoblje od četiri godine s mogućnošću ponovnog imenovanja.

3. Za ravnatelja može biti izabrana osoba koja ispunjava sljedeće uvjete: završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij i najmanje tri godine radnog iskustva u propisanoj stručnoj spremi ili završen preddiplomski stručni studij i najmanje četiri godine radnog iskustva u propisanoj stručnoj spremi.

4. S ravnateljem po provedenom javnom natječaju odbor društva, uz prethodnu suglasnost Glavnog odbora, sklapa ugovor o radu, ukoliko se radi o profesionalnom obavljanju poslova ravnatelja.

5. Ravnatelj društva ne može biti član odbora, nadzornog odbora ni skupštine društva u kojem je zaposlen, ali prisustvuje sjednicama skupštine, nadzornog odbora i odbora.

6. Odbor može odlučiti da društvo ima zamjenika ravnatelja što se utvrđuje statutom.

7. O postupku izbora i imenovanja, stegovnom postupku, postupku prestanka obnašanja dužnosti ravnatelja i drugim pitanjima donosi se poseban pravilnik koji donosi Skupština Hrvatskog Crvenog križa.

Članak 46.

1. Za obavljanje stručnih, administrativno-tehničkih i pomoćnih poslova u društvima Hrvatskog Crvenog križa i njihovih tijela, mogu se osnivati stručne službe.

2. Radnici u društvima Hrvatskog Crvenog križa sa svojstvom pravne osobe ne mogu biti članovi skupštine, nadzornog odbora i odbora društva.

**IZ SMJERNICA IFRC:**

**Obavezno**

Statut mora opisati strukturu, čime se nacionalnom društvu omogućuje odgovor na humanitarne potrebe na cijelom teritoriju zemlje, uključujući središnji ured i lokalna društva.

Statut mora definirati procedure za osnivanje i raspuštanje društava i drugih ustrojstvenih oblika. Osnivanje društava i bilo kojih zasebnih pravnih subjekata mora uključivati odobrenje na središnjoj razini (na primjer, Glavnog odbora ili skupštine).

Statut mora sadržavati odredbu kojom se osigurava odgovor na potrebe na cijelom teritoriju ako je društvo raspušteno ili ako nije funkcionalno.

**IZ SMJERNICA IFRC:**

**Obavezno**

Statuti moraju opisati jasno razgraničenje uloga između različitih razina nacionalnog društva.

Nacionalnim društvom mora upravljati središnje tijelo. Središnje funkcije moraju uključivati, ali nisu ograničene na:

* zaštitu integriteta nacionalnog društva, uključujući očuvanje temeljnih načela i poštovanje znaka
* suradnju s državnim tijelima
* međunarodne odnose, uključujući komunikaciju i suradnju s drugim sastavnicama Pokreta
* sveobuhvatne pravne okvire (u područjima financija, ljudskih resursa, volontiranja te usklađenosti i integriteta) i upravljanje rizikom
* koordiniranje nacionalnih programa koje će osigurati da se resursi koriste prema humanitarnim potrebama i da postoji dosljednost u pružanju usluga
* sveukupnu financijsku koordinaciju, nadzor i odgovornost, uključujući konsolidirani financijski plan, financijskih računa i reviziju
* disciplinske postupke i rješavanje sporova (u slučaju da se spor ne može riješiti na lokalnoj razini).

Statut mora osigurati uspostavljanje pravila i procedura kako bi se definirala odgovornost na lokalnoj kao i odgovornost prema središnjoj razini, i omogućilo društvima učinkovito sudjelovanje u procesima donošenja odluka nacionalnog društva. U najmanju ruku to podrazumijeva:

* za nacionalna društva koja imaju lokalna društva i/ili druge ustrojstvene oblike koji su zasebne pravne osobe ili uživaju visoku razinu autonomije, statuti tih struktura moraju biti u skladu, a ne u suprotnosti, sa statutom nacionalnog društva.
* vodstvo lokalnog društva mora biti zastupljeno u glavnoj skupštini nacionalnog društva.
* lokalna društva moraju biti sposobna učinkovito izvršavati svoje aktivnosti pridržavajući se odluka, politika i pravilnika prihvaćenih na središnjoj razini. Ovo se također odnosi na nacionalna društva sa zasebnim pravnim ili gotovo potpuno autonomnim subjektima (kao što su pravno neovisna društva, zasebna trgovačka poduzeća, zasebne organizacije mladih i slično).
* statut mora točno odrediti linije izvještavanja i komunikacije između rukovodstva različitih razina organiziranosti nacionalnog društva.

Statut moraju navesti posljedice za lokalna društva i druge subjekte u slučaju nepridržavanja odluka ili politika prihvaćenih na središnjoj razini, a krajnji primjer toga može biti isključenje i/ili oduzimanje prava korištenja imena i znaka nacionalnog društva. O ovome se govori i u Poglavlju 6, “Usklađenost, integritet i rješavanje sukoba”.

*7. Tijela Hrvatskog Crvenog križa*

Članak 47.

Tijela Hrvatskog Crvenog križa su:

* + Skupština,
	+ predsjednik i potpredsjednici,
	+ Glavni odbor,
	+ izvršni predsjednik,
	+ Nadzorni odbor.

Članak 48.

1. Članovi izabrani u tijela Hrvatskog Crvenog križa djelovat će stalno u interesu Hrvatskog Crvenog križa. U slučaju da član tijela Hrvatskog Crvenog križa bude izabran na funkciju u tijelu javne vlasti ili političke stranke, osigurat će da njegov rad nije u sukobu interesa s djelovanjem Hrvatskog Crvenog križa.

2. Ukoliko nije moguće osigurati rad koji nije u sukobu interesa, član tijela iz stavka 1. ovog članka će podnijeti ostavku na funkcije koje obnaša u Hrvatskom Crvenom križu.

3. Osobe na rukovodećim pozicijama dužne su prijaviti sve potencijalne ili stvarne sukobe interesa ili pitanja koja bi se mogla smatrati sukobom interesa. U slučaju potencijalnog ili stvarnog sukoba interesa, osoba na koju se to odnosi mora se suzdržavati od raspravljanja i glasovanja o pitanjima koja ga se tiču.

4. Kandidacijski postupak, postupak izbora, etička izjava i druga pitanja vezana za izbor zastupnika i članova u tijela Hrvatskog Crvenog križa i tijela ustrojstvenih oblika Hrvatskog Crvenog križa uređuju se posebnim pravilnikom koji donosi Skupština Hrvatskog Crvenog križa.

**IZ SMJERNICA IFRC:**

**Obavezno**

Nacionalno društvo mora osigurati definiranje svih glavnih funkcija i odgovornosti vodstva te precizno definirati koje je tijelo ili pojedinac unutar nacionalnog društva odgovoran za svaku od njih ili na koji su način odgovornosti podijeljene.

Statutom se mora osigurati postojanje dostatne podjele ovlasti između različitih pozicija i tijela. To znači da nijedan pojedinac i/ili tijelo ne smije imati nekontroliranu moć ili ovlasti.

**Obavezno**

Statut mora definirati, za sva upravljačka tijela nacionalnog društva sljedeće:

* trajanje njihovog mandata i njihov sastav, način na koji se odabiru članovi;
* njihove ovlasti;
* njihov odnos s drugim upravljačkim tijelima (na primjer, kome odgovaraju);
* tko je odgovoran za sazivanje sastanaka i kakva je obavijest potrebna, koliko se često sastaju, odredbe za sazivanje izvanrednih sjednica;
* tko donosi odluke između sastanaka;
* proceduru za donošenje odluka, uključujući kvorum i većinu potrebnu za glasanje, što se događa ako nema kvoruma;
* pravila i postupke koji mogu uključivati i odredbu o korištenju tehnologije za sazivanje sastanaka.

Nadalje, statut mora definirati za sve pojedinačne upravljačke pozicije na svim razinama organiziranosti sljedeće:

* tko može biti izabran na te pozicije, način na koji se izabiru;
* minimalne kvalifikacije koje pojedinci moraju imati kako bi se kandidirali za te pozicije;
* koliko dugo mogu biti na poziciji (odredba o potrebi rotacije);
* njihove ovlasti i odgovornosti;
* način na koji ih se može ukloniti s njihove pozicije i na temelju čega;
* što se događa ako pojedinac odstupi s neke pozicije ili je uklonjen s nje prije isteka mandata.

Članak 49.

1. Sjednice tijela Hrvatskog Crvenog križa mogu se održavati uživo, u virtualnom obliku ili hibridno, posebice u slučaju nepredviđenih okolnosti, više sile ili javnozdravstvene situacije poput epidemije, pandemije, endemskih bolesti ili drugih sličnih situacija koje bi mogle spriječiti održavanje sastanaka tijela Hrvatskog Crvenog križa uživo.

2. U slučaju održavanje sjednica u virtualnom obliku ili hibridno, rasprava i glasovanje održavat će se sukladno uputama za održavanje elektroničkih sjednica u Hrvatskom Crvenom križu, a mogu se održavati korištenjem specijaliziranih aplikacija za videokonferencije putem interneta, putem elektroničke pošte ili na drugi prikladan način koji omogućava evidentiranje, sudjelovanje i glasovanje putem interneta.

Članak 50.

1. Skupština je najviše tijelo upravljanja i odlučivanja Hrvatskog Crvenog križa čiji se rad odvija na sjednicama i to najmanje dva puta godišnje, u kojem sudjeluju članovi putem izabranih predstavnika – zastupnika. Svaki zastupnik ima jedan glas.

2. Skupština Hrvatskog Crvenog križa broji ukupno do 89 zastupnika i to:

* do 79 zastupnika biranih iz društava Hrvatskog Crvenog križa,
* do 8 počasnih članova koje predlaže Glavni odbor i
* dva predstavnika mladih Hrvatskog Crvenog križa koje bira Skupština mladih Hrvatskog Crvenog križa.

3. Mandat zastupnika Skupštine traje četiri godine s mogućnošću ponovnog izbora.

**ALTERNATIVNO I.**

2. Skupština Hrvatskog Crvenog križa broji ukupno do \_\_\_\_ zastupnika i to:

* 42 zastupnika biranih iz društava Hrvatskog Crvenog križa (po dva zastupnika iz svake županije),
* \_\_ počasnih članova koje predlaže Glavni odbor i
* dva predstavnika mladih Hrvatskog Crvenog križa koje bira Skupština mladih Hrvatskog Crvenog križa.

**ALTERNATIVNO II.**

2. Skupština Hrvatskog Crvenog križa broji ukupno do \_\_\_\_ zastupnika i to:

* 21 zastupnik birani iz društava Hrvatskog Crvenog križa (po jedan zastupnik iz svake županije),
* \_\_ počasnih članova koje predlaže Glavni odbor i
* dva predstavnika mladih Hrvatskog Crvenog križa koje bira Skupština mladih Hrvatskog Crvenog križa.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**U VAŽEĆEM STATUTU odredba koja se odnosi na broj članova Skupštine (članak 37. stavak 2.) glasi:**

**„Skupština Hrvatskog Crvenog križa broji ukupno do 145 zastupnika i to po jednog zastupnika biranog iz svakog društva Hrvatskog Crvenog križa navedenih u članku 17. ovog Statuta i do 13 počasnih članova koje predlaže Glavni odbor.“**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Članak 51.

1. Sjednice Skupštine saziva predsjednik Hrvatskog Crvenog križa, a sazivaju se kao redovne i izvanredne.

2. Redovna sjednica se održava najmanje jedanput godišnje.

3. Izvanredna sjednica se saziva po potrebi.

4. Izborna konstituirajuća sjednica se održava svake četiri godine.

5. Izbornu konstituirajuću sjednicu u slučaju prijevremenog prestanka mandata članovima Skupštine saziva izvršni predsjednik.

6. Predsjednik Hrvatskog Crvenog križa dužan je sazvati Skupštinu na zahtjev Glavnog odbora ili jedne trećine zastupnika Skupštine, a ako predsjednik Hrvatskog Crvenog križa ne sazove Skupštinu u roku od 30 dana od dana primitka zahtjeva za sazivanjem Skupštine, sjednicu Skupštine može sazvati predlagatelj.

7. U slučaju isteka mandata tijelima Hrvatskog Crvenog križa, Skupštinu saziva osoba za zastupanje zadnja upisana u Registar udruga Republike Hrvatske ili najmanji broj članova propisan za osnivanje udruge.

8. Skupština može odlučivati kad je na sjednici prisutna natpolovična većina zastupnika Skupštine, a pravovaljane odluke donosi većinom glasova prisutnih zastupnika. U slučajevima propisanim ovim Statutom za pojedine odluke utvrđuje se kvalificirana većina.

9. U izvanrednim situacijama, u slučaju da nije prisutno dovoljno zastupnika, Skupština će se sastati ponovno unutar 48 sati, i u tom slučaju odluke se donose ako je prisutna jedna trećina zastupnika i to većinom glasova onih koji su prisutni i glasuju.

Članak 52.

1. Skupština u okviru svoga djelokruga rada:

1. donosi Statut Hrvatskog Crvenog križa i njegove izmjene i dopune,
2. donosi Etički kodeks Hrvatskog Crvenog križa,
3. donosi programsku orijentaciju i razvojne programe za mandatno razdoblje,
4. usvaja plan rada i financijski plan za sljedeću kalendarsku godinu,
5. usvaja izvješće o radu za prethodnu kalendarsku godinu i godišnje financijsko izvješće,
6. razmatra i usvaja izvješća o radu i poslovanju za mandatno razdoblje,
7. donosi odluku o rokovima za provođenje izbora za zastupnike,
8. bira i razrješava predsjednika i potpredsjednike Hrvatskog Crvenog križa, članove Glavnog odbora i Nadzornog odbora,
9. donosi odluke o statusnim promjenama Hrvatskog Crvenog križa,
10. odlučuje o promjeni ciljeva i djelatnosti, gospodarskih djelatnosti, prestanku rada i raspodjeli preostale imovine Hrvatskog Crvenog križa,
11. donosi odluke o fondovima Hrvatskog Crvenog križa i prati njihovu učinkovitost i namjensko korištenje sredstava fondova,
12. donosi odluku o članarinama,
13. donosi Pravilnik o ustroju, pripremi i djelovanju Hrvatskog Crvenog križa u kriznim situacijama,
14. donosi Pravilnik o Službi traženja Hrvatskog Crvenog križa,
15. donosi Pravilnik o priznanjima Hrvatskog Crvenog križa, osniva Komisiju za priznanja i imenuje njezine članove,
16. donosi Pravilnik o izborima u Hrvatskom Crvenom križu,
17. donosi poslovnik o radu Skupštine i druge dokumente,
18. odlučuje o drugim pitanjima za koja ovim Statutom nije utvrđena nadležnost drugih tijela Hrvatskog Crvenog križa.

2. Akti koje donese Skupština obvezuju sva društva Hrvatskog Crvenog križa.

**IZ SMJERNICA IFRC:**

**Obavezno**

*Odnosi se na pojedince*

Statuti definiraju ili upućuju na standard integriteta i etičke standarde koji se moraju poštovati na svim razinama nacionalnog društva, uključujući nultu toleranciju na kršenje tih standarda.

Kao minimum, standardi integriteta i etički standardi uključuju:

* pridržavanje temeljnih načela, i politika i propisa nacionalnog društva
* zaštitu povjerljivosti i očuvanje povjerenja onih kojima nacionalno društvo pruža pomoć
* djelovanje i donošenje odluka koje su u interesu nacionalnog društva kada djeluje u njegovo ime
* odnošenje prema svima s dostojanstvom i poštovanjem odnosno suzdržavanje od:
	+ diskriminacije na osnovi spola, etničke pripadnosti, nacionalnosti ili državljanstva, dobi, invaliditeta, jezika, političkog uvjerenja, vjere, socijalnog podrijetla ili nekoj drugoj osnovi
	+ ksenofobije i drugog oblika rasizma
	+ mobinga i uznemiravanja, uključujući seksualno uznemiravanje
	+ seksualnog iskorištavanja i zlostavljanja
* postupanje s poštenjem i integritetom u svim transakcijama i poslovima, što uključuje suzdržavanje od prijevara i korupcije, zlouporabe ovlasti i nepotizma
* izbjegavanje sukoba interesa i rješavanje stvarnog ili mogućeg sukoba interesa na prikladan način. Što podrazumijeva sukob interesa obično je definirano politikom upravljanja sukobom interesa (vidi također Poglavlje 4, “Vodstvo (upravljanje i rukovođenje)” i Standard 4.3 koji se odnosi na pojedince i sukobe interesa na upravljačkim pozicijama).

Statut obvezuje nacionalno društvo na usvajanje relevantnih kodeksa i pravila ponašanja (ili sličan etički okvir i okvir za pravila ponašanja) za pojedince na upravljačkim pozicijama, djelatnike i volontere. Standard 4.3 preciznije opisuje specifične stavke koje se odnose na pravila ponašanja za upravljačka tijela i pozicije.

*Odnosi se na društva i ostale subjekte*

Statut mora obvezati lokalna društva i druge ustrojstvene oblike unutar nacionalnog društva na primjenu gore navedenih standarda integriteta i etičkih standarda kod pojedinaca.

**Obavezno**

Statut mora opisati, ili uputiti na, propise koji opisuju mehanizme, procese i procedure za provjeru i - u slučaju neusklađenosti s definiranim standardima integriteta i etičkim standardima - sankcioniranje pojedinaca kao i kolektivnih subjekata, uključujući društva.

Statut mora opisati koja tijela mogu sankcionirati neusklađenost, na kojoj osnovi i koje se sankcije mogu primijeniti. Disciplinske procedure moraju biti proceduralno pravedne i jamčiti pravični postupak.

Statut mora obvezati nacionalno društvo na usvajanje pravilnika o radu (radnicima) u skladu s nacionalnim zakonom o radu, definirajući procese i procedure vezane uz potencijalno kršenje ugovora.

Nacionalno društvo mora imati procedure za zaprimanje, istraživanje/provjeru i odgovaranje na žalbe i navode protiv bilo koga tko se povezuje s nacionalnim društvom, uključujući politiku za zaštitu zviždača koja jasno navodi da se nacionalno društvo neće osvećivati, te da će zaštititi povjerljivost informacija od bilo kojih osoba koje podnesu prigovor u dobroj namjeri, pogotovo korisnika, djelatnika, volontera i članova.

Članak 53.

1. Predsjednik Hrvatskog Crvenog križa je predsjednik Skupštine i predsjednik Glavnog odbora.

2. Predsjednik Hrvatskog Crvenog križa je časna funkcija koju može obnašati osoba koja je svojim radom pridonijela razvoju humanosti i solidarnosti sukladno načelima Međunarodnog pokreta.

3. Predsjednik se bira iz redova zastupnika Skupštine na konstituirajućoj sjednici Skupštine na mandatno razdoblje od četiri godine, uz mogućnost ponovnog izbora, najviše dva puta uzastopno. Predsjednik Hrvatskog Crvenog križa se bira natpolovičnom većinom glasova prisutnih zastupnika Skupštine.

4. Funkcija predsjednika Hrvatskog Crvenog križa se obavlja volonterski.

5. Predsjednik pojedinačno predstavlja i zastupa Hrvatski Crveni križ u zemlji i inozemstvu, saziva i predsjedava sjednicama Skupštine i Glavnog odbora, potpisuje odluke i druge dokumente koje donose ova tijela te obavlja i druge poslove koje mu povjere Skupština i Glavni odbor.

6. Hrvatski Crveni križ ima dva potpredsjednika.

7. U slučaju odsutnosti ili spriječenosti predsjednika na duže vrijeme, sa svim ovlastima zamjenjuju ga potpredsjednici redoslijedom kojeg odredi Skupština. Za izvršenje određenih poslova predsjednik može ovlastiti jednog od potpredsjednika.

8. Odredbe o izboru i trajanju mandata predsjednika primjenjuju se i na funkciju potpredsjednika.

Članak 54.

1. Počasnim predsjednikom može biti imenovana osoba koja je svojim djelovanjem posebno doprinijela razvoju i ugledu Hrvatskog Crvenog križa, poštivanju načela Međunarodnog pokreta te jačanju ugleda Hrvatskog Crvenog križa u javnosti.

2. Počasni predsjednik može biti samo osoba koja je obnašala funkciju predsjednika Hrvatskog Crvenog križa.

3. Počasni predsjednik imenuje se doživotno, a o imenovanju odlučuje Skupština Hrvatskog Crvenog križa.

Članak 55.

1. Glavni odbor je odgovoran za rad između sjednica Skupštine i rješava sva pitanja u tijeku poslovne godine u skladu s odlukama, zaključcima i preporukama Skupštine.

2. Glavni odbor ima najviše do 15 članova, od kojih je jedan predstavnik mladih Hrvatskog Crvenog križa kojeg bira Skupština mladih Hrvatskog Crvenog križa.

3. Glavni odbor čine predsjednik, dva potpredsjednika i izabrani članovi.

4. Članove Glavnog odbora bira Skupština na konstituirajućoj sjednici iz redova zastupnika Skupštine na mandatno razdoblje od četiri godine, uz mogućnost ponovnog izbora, najviše dva puta uzastopno.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**U VAŽEĆEM STATUTU odredba koja se odnosi na broj članova Glavnog odbora (članak 41. stavak 2.) glasi:**

**„Glavni odbor ima najviše do 23 člana.“**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Članak 56.

1. Konstituirajuću sjednicu Glavnog odbora saziva predsjednik Hrvatskog Crvenog križa.

2. Redovne ili izvanredne sjednice Glavnog odbora saziva predsjednik Hrvatskog Crvenog križa, prema potrebi ili na zahtjev jedne trećine članova Glavnog odbora.

3. Glavni odbor odlučuje ukoliko sjednici prisustvuje natpolovična većina članova, a odluke i zaključke donosi većinom glasova prisutnih članova Glavnog odbora.

4. Glavni odbor održava najmanje četiri sjednice godišnje.

5. Za svoj rad Glavni odbor je odgovoran Skupštini.

6. Druga pitanja vezana za rad Glavnog odbora uredit će se poslovnikom o radu.

Članak 57.

1. Glavni odbor u okviru svoga djelokruga rada:

* 1. brine o provođenju odluka, zaključaka i preporuka Skupštine,
	2. nadzire korištenje i raspolaganje sredstvima u skladu s financijskim planom,
	3. razmatra i ocjenjuje plan rada i financijski plan za sljedeću kalendarsku godinu i izvješće o radu za prethodnu kalendarsku godinu i upućuje Skupštini na usvajanje,
	4. upućuje Skupštini na usvajanje godišnje financijsko izvješće,
	5. imenuje i razrješava izvršnog predsjednika na mandatno razdoblje ili kraće kao vršitelja dužnosti na šest mjeseci,
	6. daje suglasnost za imenovanje ravnatelja društava Hrvatskog Crvenog križa,
	7. imenuje i razrješava počasne članove Hrvatskog Crvenog križa,
	8. donosi odluku o osnivanju pravnih subjekata za obavljanje gospodarske djelatnosti,
	9. donosi odluku o uvjetima korištenja fondova, praćenju i nadzoru namjenskog trošenja,
	10. osniva stalna i povremena radna tijela,
	11. donosi odluku o zajedničkim akcijama Hrvatskog Crvenog križa,
	12. donosi odluku o načinu rada Hrvatskog Crvenog križa u oružanom sukobu i drugim izvanrednim situacijama,
	13. donosi pravilnike koji nisu u isključivoj nadležnosti Skupštine,
	14. ocjenjuje stanje i način rada društava Hrvatskog Crvenog križa,
	15. osniva etičko povjerenstvo i imenuje njegove članove,
	16. bira predstavnike i izaslanike za međunarodna tijela,
	17. donosi akte o sistematizaciji, radnim odnosima i plaćama zaposlenih u Središnjem uredu Hrvatskog Crvenog križa,
	18. izvješćuje i odgovara za svoj rad Skupštini,
	19. rješava i druga pitanja organizacije i rada.

2. Akti koje donese Glavni odbor koji se odnose na rad društava Hrvatskog Crvenog križa obvezuju sva društva Hrvatskog Crvenog križa.

Članak 58.

1. Izvršni predsjednik Hrvatskog Crvenog križa pojedinačno predstavlja i zastupa Hrvatski Crveni križ u zemlji i inozemstvu, naredbodavac je za ostvarenje financijskog plana te odgovara za zakonitost rada, upravlja radom Središnjeg ureda i odgovoran je za provedbu zadataka koji su povjereni Središnjem uredu te je ovlašteni predstavnik Hrvatskog Crvenog križa u odnosu na treće strane i pred sudom.

2. Izvršni predsjednik obnaša funkciju na mandatno razdoblje od četiri godine s mogućnošću ponovnog imenovanja.

3. Za izvršnog predsjednika može biti izabrana osoba koja ispunjava sljedeće uvjete: završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij i najmanje deset godina radnog iskustva na rukovodećim poslovima, aktivno znanje jednog svjetskog jezika.

4. Postupak imenovanja izvršnog predsjednika provodi Glavni odbor po provedenom javnom natječaju sukladno uvjetima propisanim aktom o sistematizaciji Središnjeg ureda. S izvršnim predsjednikom se zasniva radni odnos ugovorom o radu.

5. Za svoje djelovanje izvršni predsjednik odgovara Glavnom odboru i Skupštini.

6. Izvršni predsjednik provodi odluke tijela Hrvatskog Crvenog križa, priprema proračun i financijska izvješća, priprema plan rada i financijski plan, odgovoran je za podnošenje Skupštini godišnjeg financijskog izvješća, izvještava tijela Hrvatskog Crvenog križa o radu Hrvatskog Crvenog križa. Prati rad svih društava Hrvatskog Crvenog križa, pokreće savjetodavni i unutarnji nadzor i o istom obavještava Glavni odbor. Odlučuje o zapošljavanju u Središnjem uredu, dostavlja zapisnik s redovne sjednice Skupštine nadležnom uredu koji vodi registar udruga te druge potrebne dokumente.

7. Izvršni predsjednik u svome radu donosi pravila, planove, upute, naputke, smjernice i druge akte o poslovanju Središnjeg ureda, a koji nisu u isključivoj nadležnosti drugih tijela Hrvatskog Crvenog križa.

8. Izvršni predsjednik ne može biti član Skupštine, Nadzornog ni Glavnog odbora Hrvatskog Crvenog križa, ali prisustvuje sjednicama Skupštine, Nadzornog i Glavnog odbora.

9. Izvršni predsjednik ima zamjenika koji zamjenjuje izvršnog predsjednika u slučaju njegove odsutnosti ili spriječenosti.

10. Izvršni predsjednik može iz redova radnika imenovati pomoćnike za pojedine djelatnosti. U slučaju odsutnosti ili spriječenosti izvršnog predsjednika i zamjenika, izvršnog predsjednika mijenja jedan od pomoćnika redoslijedom koji se utvrđuje posebnom odlukom izvršnog predsjednika.

Članak 59.

1. Nadzorni odbor Hrvatskog Crvenog križa:

1. razmatra plan rada i financijski plan za sljedeću kalendarsku godinu i izvješće o radu za prethodnu kalendarsku godinu,
2. prati izvršenje odnosno korištenje sredstava u okviru financijskog plana,
3. razmatra prijedlog Statuta, prijedlog izmjena i dopuna Statuta te svih općih akata koji mogu imati utjecaj na materijalno-financijsko poslovanje,
4. razmatra financijska izvješća koja se predaju sukladno propisima kojima je uređeno financijsko poslovanje i računovodstvo neprofitnih organizacija i
5. na druge načine nadzire financijsko-materijalno poslovanje.

2. Nadzorni odbor ima pet članova.

3. Članove Nadzornog odbora bira Skupština na konstituirajućoj sjednici na mandatno razdoblje od četiri godine uz mogućnost ponovnog izbora, najviše dva puta uzastopno. Za članove Nadzornog odbora može biti izabrana osoba koja ispunjava sljedeće uvjete: završen diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij ili s njim izjednačen studij odgovarajuće struke (ekonomske ili pravne), najmanje pet godina radnog iskustva stečenog na rukovodećim položajima, poznavanje financija i računovodstva.

4. Nadzorni odbor između svojih članova bira predsjednika te donosi poslovnik o svom radu.

5. O radu izvješćuje Glavni odbor i Skupštinu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**U VAŽEĆEM STATUTU odredba koja se odnosi na broj članova Nadzornog odbora (članak 45. stavak 3.) glasi:**

**„Nadzorni odbor ima 7 članova.“**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Članak 60.

1. U Hrvatskom Crvenom križu Središnji ured obavlja sljedeće poslove: savjetodavno–stručne, programske, koordinacijske, edukacijske, administrativno–tehničke, nadzorne i druge poslove. Radom Središnjeg ureda Hrvatskog Crvenog križa upravlja izvršni predsjednik Hrvatskog Crvenog križa.

2. Ustroj i djelokrug rada Središnjeg ureda Hrvatskog Crvenog križa uređuje se aktom kojeg donosi Glavni odbor.

3. Radnici Središnjeg ureda Hrvatskog Crvenog križa ne mogu biti članovi Glavnog odbora, Nadzornog odbora i Skupštine Hrvatskog Crvenog križa.

*8. Visoki pokrovitelj Hrvatskog Crvenog križa*

Članak 61.

1. Hrvatski Crveni križ za rad i djelovanje u svojoj humanitarnoj misiji može imati visokog pokrovitelja.

2. Visoki pokrovitelj Hrvatskog Crvenog križa je osoba od najvišeg ugleda i časti s posebnim zaslugama za Republiku Hrvatsku.

3. O prijedlogu Glavnog odbora za imenovanje visokog pokrovitelja odlučuje Skupština.

4. Ukoliko je visoki pokrovitelj osoba koja obnaša visoku funkciju, pokroviteljstvo u pravilu prestaje prestankom obnašanja te funkcije.

5. Visoki pokrovitelj Hrvatskog Crvenog križa ne može birati, ni biti biran u tijela Hrvatskog Crvenog križa i njegovih ustrojstvenih oblika.

*9. Financiranje i imovina Hrvatskog Crvenog križa*

Članak 62.

Za ostvarivanje svojih ciljeva i izvršavanje javnih ovlasti i djelatnosti Hrvatski Crveni križ i njegovi ustrojstveni oblici stječu sredstva:

1. od članarina,
2. iz proračuna svih jedinica lokalne i područne (regionalne) samouprave i iz državnog proračuna Republike Hrvatske,
3. od djelatnosti čije su izvršenje Republika Hrvatska, jedinice lokalne i područne (regionalne) samouprave te pravne i fizičke osobe povjerile Hrvatskome Crvenom križu i njegovim ustrojstvenim oblicima,
4. od djelatnosti i ugovorenih programa,
5. od posebnih akcija i aktivnosti poduzetih s ciljem prikupljanja novčanih i materijalnih sredstava,
6. od dotacija, subvencija, darova i naslijeđa,
7. od prihoda od imovine i prava,
8. od naknada za priređivanje nagradnih igara prema važećim propisima,
9. od priloga građana, pravnih osoba i drugih,
10. od prihoda koje ostvari na temelju zakona i drugih propisa.

Članak 63.

1. Prihodi i rashodi Hrvatskoga Crvenog križa ustanovljuju se financijskim planom.

2. Financijski plan svake godine donosi Skupština temeljem godišnjeg programa rada prije početka godine u kojoj će se financijski plan primjenjivati. Iznimno, ako se ne donese financijski plan prije početka godine, može se izvršiti privremeno financiranje temeljem financijskog plana iz prethodne godine, ali najdulje za prva tri mjeseca naredne godine.

3. Skupština donosi i izmjene i dopune financijskog plana.

4. Po završetku godine donosi se godišnji obračun kojim se ustanovljuju rezultati financijskog poslovanja.

Članak 64.

Društva Hrvatskog Crvenog križa obvezna su Hrvatskom Crvenom križu dostaviti godišnje financijsko izvješće najkasnije 30 dana poslije završetka zakonskog roka za predaju utvrđenog posebnim propisima, radi izrade konsolidiranog izvješća.

**IZ SMJERNICA IFRC:**

**Obavezno**

Statut mora sadržavati definiciju financijske godine nacionalnog društva.

Statut mora utvrditi glavne kategorije prihoda nacionalnog društva, kao što su članarine, sredstva prikupljena za programe i projekte, donacije i aktivnosti kojima se ostvaruju prihodi.

Statuti moraju obvezati nacionalno društvo na prikupljanje sredstava na transparentan, principijelan i odgovoran način.

Statut mora pojasniti odgovornosti koje se odnose na upravljanje financijskim sredstvima - vidi također Poglavlje 4, “Vodstvo (upravljanje i rukovođenje)” - posebno:

* izradu proračuna i financijskih izvješća
* savjete o proračunu i financijskim izvješćima
* odobravanje proračuna i financijskih izvješća
* revizija izvješća
* utvrđivanje prihvatljivosti sredstava i donacija.

Statut mora definirati financijske odnose između središnje razine i razine društava, te između središnje razine i drugih ustrojstvenih oblika, posebno u odnosu na:

* mobilizaciju, dodjeljivanje i trošenje sredstava
* sve financijske obveze između društava ili drugih ustrojstvenih oblika i središnje razine i/ili obrnuto
* obvezu svih društava i bilo kojeg drugog ustrojstvenog oblika na nižoj razini za podnošenje godišnjeg izvješća središnjoj razini radi konsolidacije i dopunske revizije (za više pojedinosti vidjeti Standard 7.2).

**Obavezno**

Način imenovanja, kvalifikacije i format izvješćivanja vanjske revizije moraju biti definirani statutom.

Reviziju mora obaviti vanjski, kvalificirani i neovisni revizor na kraju svake financijske godine.

Financijska izvješća moraju biti konsolidirana, t.j. obuhvaćati financijska izvješća sjedišta, lokalnih društava i svih relevantnih ustrojstvenih oblika/subjekata uključujući i uslužne djelatnosti (primjerice banku krvi, bolnice, sanitet) koje koriste ili imaju dobit od korištenja znaka.

Članak 65.

1. Hrvatski Crveni križ i njegovi ustrojstveni oblici mogu osnivati trgovačka društva, za obavljanje gospodarskih djelatnosti, sukladno odredbama posebnih propisa.

2. Djelatnosti iz stavka 1. ovog članka ne mogu biti u suprotnosti s temeljnim načelima Međunarodnog pokreta.

3. Prihodi iz stavka 1. ovog članka koristit će se isključivo za ostvarenje ciljeva utvrđenih ovim Statutom, za financiranje rada i programa Hrvatskog Crvenog križa i njegovih ustrojstvenih oblika.

Članak 66.

1. Hrvatski Crveni križ može imati u vlasništvu nekretnine, pokretnine i novčana sredstva.

2. Hrvatski Crveni križ neće primati darove ukoliko ima saznanja da isti proizlaze od prihoda stečenih aktivnostima koje su u suprotnosti s temeljnim načelima ili ciljevima Međunarodnog pokreta.

3. Način uporabe financijskih sredstava, raspolaganja imovinom i druga pitanja vezana uz financijsko-materijalno poslovanje uređuju se u skladu sa zakonom i drugim propisima i temeljem odluka Skupštine i Glavnog odbora.

4. Odluku o otuđivanju nepokretne imovine Hrvatskog Crvenog križa donosi Skupština dvotrećinskom većinom glasova svih zastupnika.

**IZ SMJERNICA IFRC:**

**Obavezno**

Statut mora predvidjeti mehanizme za rješavanje sporova i procedure za rješavanje sukoba nastalih unutar nacionalnog društva, posebno za sporove koji se odnose na društva, volontere i članove koji nisu obuhvaćeni postojećim procedurama, poput procedura za upravljanje ljudskim potencijalima.

*10. Prestanak rada Hrvatskog Crvenog križa*

Članak 67.

1. Hrvatski Crveni križ prestaje s radom kad nastupi neki od uvjeta ustanovljenih zakonom i kad odluku o prestanku rada Skupština donese na sjednici na kojoj je prisutno dvije trećine zastupnika i to većinom glasova onih koji su prisutni i glasuju.

2. Prestankom rada Hrvatskog Crvenog križa, ukoliko Skupština Hrvatskog Crvenog križa ne odluči drukčije, cjelokupna imovina Hrvatskog Crvenog križa pripast će Republici Hrvatskoj.

3. U slučaju provođenja postupka likvidacije primjenjivat će se odredbe posebnih propisa.

4. Likvidatora imenuje i opoziva Glavni odbor.

*11. Postupak donošenja Statuta Hrvatskog Crvenog križa*

Članak 68.

1. Glavni odbor imenuje Statutarnu komisiju za izradu Statuta. Statutarna komisija izrađuje Nacrt Statuta i upućuje ga Glavnom odboru.

2. Glavni odbor utvrđuje Nacrt Statuta i upućuje ga u javnu raspravu županijskim društvima. Iznimno, javna rasprava se ne provodi ukoliko se radi o usklađivanju Statuta s nalozima nadležnih državnih tijela.

3. Odbori županijskih društava organiziraju i koordiniraju javnu raspravu svih odbora općinskih i gradskih društava s pravnom osobnošću na svom području. Javna rasprava se provodi u roku 30 dana, a rezultate javne rasprave odbori županijskih društava upućuju Statutarnoj komisiji.

4. Statutarna komisija podnosi izvješće o provedenoj javnoj raspravi Glavnom odboru koji utvrđuje Prijedlog Statuta.

5. Prijedlog Statuta dostavlja se na mišljenje Zajedničkom povjerenstvu Međunarodnog odbora Crvenog križa i Međunarodne federacije za statute nacionalnih društava. Preporuke Povjerenstva uzet će se u obzir prije prihvaćanja na Skupštini Hrvatskog Crvenog križa.

6. Statut Hrvatskog Crvenog križa donosi Skupština natpolovičnom većinom glasova svih zastupnika. U slučaju da nije prisutno dovoljno zastupnika, Skupština će se sastati ponovno unutar sljedećih 48 sati, i u tom slučaju odluke se donose ako je prisutna jedna trećina zastupnika i to većinom glasova onih koji su prisutni i glasuju.

Članka 69.

1. Izmjene i dopune Statuta Hrvatskog Crvenog križa donose se na način i po postupku ustanovljenom za njegovo donošenje.

2. Tumačenje ovog Statuta daje Skupština.

**IZ SMJERNICA IFRC:**

**Obavezno**

Izmjene statuta nacionalnog društva obavezna je usvojiti skupština ili slično tijelo.

U statutu mora biti naveden kvorum i većina potrebna za usvajanje izmjena statuta.

Prijedlog izmjena statuta nacionalnog društva mora se poslati Zajedničkoj komisiji za statute nacionalnih društava, te treba uzeti u obzir njihove preporuke.

Statutom se mora odrediti potrebni rok za obavješćivanje o podnošenju prijedloga izmjena na skupštini.

U statutu mora biti navedeno koje tijelo donosi odluku o tumačenju statuta u slučaju da se pojavi dvojba ili spor.

*12. Prijelazne i završne odredbe*

Članak 70.

Stupanjem na snagu ovog Statuta prestaju važiti:

* Statut Hrvatskog Crvenog križa od 22. ožujka 2016., URBROJ: 11-1/2016 („Narodne novine“, broj 56/16),
* Odluku o izmjenama i dopunama Statuta Hrvatskoga Crvenog križa (KLASA: 230-03/23-11/01, URBROJ: 101-03-23-06) („Narodne novine“, broj 45/23) i
* Pravilnik o načinu dodjeljivanja počasnog članstva Hrvatskog Crvenog križa, od 14. prosinca 2016., URBROJ: 11-2/2016.

Članak 71.

1. Hrvatski Crveni križ uskladit će odredbe općih akata u roku 90 dana od dana upisa promjene Statuta u Registar udruga Republike Hrvatske.

2. Do usklađenja općih akata iz stavka 1. ovoga članka primjenjuju se postojeći, ukoliko nisu u suprotnosti s ovim Statutom.

3. Sva društva Hrvatskog Crvenog križa dužna su uskladiti svoje statute s ovim Statutom u roku od 90 dana od dana upisa promjene Statuta u Registar udruga Republike Hrvatske.

Članak 72.

Statut Hrvatskog Crvenog križa objavit će se u „Narodnim novinama“, a stupa na snagu osmog dana od dana objave u „Narodnim novinama“ osim odredbi članka 41. stavka 2., članka 42. stavka 2., članka 43. stavka 2., članka 50. stavka 2., članka 53. stavka 3., članka 55. stavka 2., i članka 59. stavka 2. i stavka 3., koji se primjenjuju od izbora 24. saziva Skupštine Hrvatskog Crvenog križa te odredbi članka 45. stavka 3. i 58. stavka i 3. koji se primjenjuju od izbora ravnatelja odnosno izvršnog predsjednika po isteku mandata koji je u tijeku.

**Predsjednik Hrvatskog Crvenog križa**

**prim. Josip Jelić, dr. med.**

KLASA:

URBROJ:

Zagreb, \_\_\_\_\_\_\_\_\_\_\_\_\_\_